title: Kundan kulttuuri

text: Muita Kundan kulttuuriin viittaavia löytöjä on tehty ainakin seuraavilla asuinpaikoilla: (Virossa ) Lepakose, Navesti, Moksi, Siimusaari, Umbus, Vortsjärven saari, Narva Siyvertsi, Vihasoo, Valge-Risti, Kõpu, Ruhnu, Võhma, Pahapili, Leie Lohu, Lalsi III, Oiu I ja II ja Ridaküla; (Venäjällä) Velizh, Luga ja Tyrvala; (Liettuassa) Pasieniai; (Puolassa) Tłokowo ja Ełk; (Valko-Venäjällä) Polotsk piiri (kaksi asuinpaikkaa) ja Verkhnedvinsk alue (yksi asuinpaikka).


title: Kundan kulttuuri

text: Asuinpaikat valittiin käytännöllisesti läheltä vettä sekä ravinnonsaantia. Virossa mesoliittiset asuinpaikat sijaitsivat jokien ja järvien rannoilla. Myöhemmin asuttiin myös merenrannikolla. Vesistöjä käytettiin myös liikkumiseen.


title: Kundan kulttuuri

text: Kundan kulttuurista ei tunneta kovinkaan monta mesoliittisen asuinpaikan asumusta. Pysyvämmänkin asumuksen rakennustarvikkeet olivat pääosin orgaanista materiaalia, ja ne lahosivat käytön loputtua nopeasti pois. Ainoastaan nuotion kivet, maan noki, palaneiden paalujen jäljet sekä mahdollinen perustus säilyivät. Asumuksen paikan voi havaita epäsuorasti myös kiveä työstettäessä maahan pudonneista iskoksista.


title: Kundan kulttuuri

text: Liettuassa on havaittu asumuspainanteita varhaiselta mesoliittiselta kaudelta asti. Asumuksen paikalla kaivetaan loivasti syvenevä kuoppa, joka toimii maalattiana. Lattian pinta-ala oli yleensä noin 20−40 neliömetriä.


title: Kundan kulttuuri

text: Asumuksen ylle pystytetyn kattorakennelman materiaaleja ei tunneta. Ilmeisesti käytettiin nahkoja, turvetta ja tuohta (boreaalinen kausi). Katto saatettiin tukea paalutuksella. Usein asumuksen keskellä sijaitsi nuotion paikka. Useimmat Liettuan kivikauden asumukset olivat sellaisia.


title: Kundan kulttuuri

text: Liikkuva elämäntapa suosi kevyiden rakennelmien käyttöä. Pystytettäessä väliaikaista leiriä ei kaivettu kuoppaa asumuksen pohjaa varten. Jos asumuksen tyyppinä oli kota, nuotiosta ja iskoksista jäi maahan jäljet kodan purkamisen jälkeen. Tällaista asumusta on maastossa vaikea havaita.


title: Kundan kulttuuri

text: Kundan kulttuurissa haudat sijaitsivat aina asuinpaikalla tai sen välittömässä läheisyydessä.


title: Kundan kulttuuri

text: Viron Kivisaaressa Võtsjärven rannalta on dokumentoitu 20 hautaa ja paljon kynnössä levinneitä ihmisenluita. Osteologien mukaan vainajat olivat 2−35-vuotiaita lapsia, miehiä ja naisia. Ruumiit pantiin hautaan suorina. Kädet asetettiin sivuille. Vainaja oli vaatetettu. Virolaisissa Kundan kulttuurin haudoissa ei ole havaittu punamultaa.


title: Kundan kulttuuri

text: Latvian Zvejniekin pitkäaikaiselta asuinpaikalta on tutkittu yli 300 hautaa, joista noin 100 kuuluu mesoliittiseen kauteen. Vanhin ajoitus lienee 7150 eaa. Vainajat haudattiin suorina, usein selällään makaavina, mahdollisesti käärittyinä nahkaan ja raajat sidottuina, vaatteisiinsa puettuina ja korut vaatteisiin ommeltuina. Hauta varustettiin työ- ja metsästysvälineillä sekä ruoka-antimilla. Vainajien ilmeisesti uskottiin jatkavan elämää kuolemansa jälkeenkin. Hauta peitettiin punamullalla ja katettiin kivillä.


title: Ray of Light (kappale)

text:
Ray of Light on yhdysvaltalaisen poplaulaja Madonnan toinen singlejulkaisu hänen seitsemänneltä studioalbumiltaan "Ray of Lightilta". Single julkaistiin huhtikuussa 1998. Kappaleen ovat tuottaneet Madonna ja William Orbit ja sitä olivat heidän lisäkseen säveltämässä Clive Muldoon, Christine Leach ja Dave Curtiss. "Ray of Light" menestyi hyvin nousten singlelistoille ympäri maailmaa, muun muassa Yhdysvalloissa ja Britanniassa. Billboard Hot 100 -listalla kappaleen paras sijoitus oli viides sija. Billboard Hot Dance Music/Club Play -listalla "Ray of Light" ylsi ykköseksi. Kappaleen musiikkivideon ohjasi ruotsalainen Jonas Åkerlund.
Kappaleen ovat alun perin kirjoittaneet Clive Muldoon ja Dave Curtiss, mutta William Orbit ja Christine Leach levyttivät kappaleen uudelleen ennen kuin aloittivat yhteistyön Madonnan kanssa.


title: Jonathan Nolan

text: Jonathan Nolan (s. 6. kesäkuuta 1976 Lontoo) on brittiläinen kirjailija ja käsikirjoittaja, joka tunnetaan muun muassa kirjoittamastaan novellista "Memento Mori", johon pohjautuu "Memento"-elokuvan käsikirjoitus.


title: Jonathan Nolan

text: Nolan syntyi vuonna 1976 Lontoossa ja vietti lapsuutensa Chicagossa. Hän valmistui Georgetownin yliopistosta 1999. Hänen veljensä on elokuvaohjaaja Christopher Nolan.


title: Jonathan Nolan

text: Vuonna 2015 HBO palkkasi Jonathan Nolanin käsikirjoittamaan Säätiö-trilogiaan perustuvaa televisiosarjaa.


title: Mantorras

text: Pedro Manuel Torres, pelaajanimeltään Mantorras, (s. 18. maaliskuuta 1982 Luanda, Angola) on angolalainen 179 senttimetriä pitkä jalkapalloilija, joka edusti pitkään portugalilaista SL Benficaa. Mantorrasin pelipaikka oli hyökkääjä.


title: Mantorras

text: Mantorras aloitti ammattilaisuransa Alvercassa, jossa hän pelasi kaudet 1999–2000 ja 2000–2001. Noiden kahden kauden jälkeen hän siirtyi Benficaan. Seurajoukkueuran parhaita saavutuksia ovat Portugalin liigamestaruus, Portugalin Cupin voitto ja Portugalin Supercupin voitto.


title: Mantorras

text: Angolan maajoukkueessa Mantorras on pelannut 34 ottelua. Pelaamissaan maaotteluissa hän on tehnyt kuusi maalia. Vuonna 2001 hänet valittiin maanosansa parhaaksi nuoreksi jalkapalloilijaksi. Hän kuului Angolan joukkueeseen MM-kisoissa 2006 ja pääsi kahdessa ottelussa vaihtopelaajana kentälle.


title: Konrad Knudsen

text: Konrad Gustav Knudsen (s. 19. elokuuta 1890, Drammen Norja – k. 16. kesäkuuta 1959) oli norjalainen taidemaalari, toimittaja ja kansanedustaja.


title: Konrad Knudsen

text: Knudsen toimi maalarina Drammenissa vuosina 1904–1908, ennen kuin matkusti Yhdysvaltoihin. Yhdysvalloissa hän työskenteli rakennustyöläisenä ja maalasi vapaa-ajallaan. Hänestä tuli toimittaja paikalliseen norjankieliseen sanomalehteen. Knudsen palasi Drammeniin 1920 ja maalasi siellä vuoteen 1923, jolloin hän sai töitä Fremtiden-sanomalehdestä. Hän kuului Norjan työväenpuolueeseen vuodesta 1921, ja vuonna 1937 hänet valittiin Norjan parlamenttiin eli stortingetiin.


title: Konrad Knudsen

text: Vuonna 1935 neuvostoliittolaisen vallankumousmiehen Lev Trotskin oleskelupa umpeutui Ranskassa. Trotski sai turvapaikan Norjasta silloisen oikeusministerin, myöhemmin YK:n pääsihteerin Trygve Lien kutsumana. Trotski asui taidemaalari Knudsenin kotona Norderhovissa Hønefossin lähellä. Vuonna 1937 Norjan hallitus määräsi Neuvostoliiton painostuksesta Trotskin kotiarestiin. Neuvostoliittolaisten virkamiesten kanssa käytyjen pitkien neuvottelujen jälkeen Trygve Lie määräsi Trotskin muuttamaan Norjasta Meksikoon. Toisen maailmansodan aikana Knudsen asui Ruotsissa, Kanadassa ja Yhdysvalloissa. Hän palasi Norjaan sodan jälkeen.


title: Nokoué-järvi

text: Nokoué on järvi Etelä-Beninissä, Cotonoun pohjoispuolella. Se on 20 kilometriä pitkä ja 11 kilometriä leveä. Järven länsilaidalla on kuuluisa Ganvién veden ylle rakennettu kylä. Nokouéen laskevat sen pohjoisosassa So ja Ouémé. Järvi on tärkeä linnuille. Se on yhdistetty mereen kahdella kanavalla.


title: Nokoué-järvi

text: Vuonna 1960 järvestä mereen vieviä ojia levennettiin. Järviveden ollessa matalalla joulukuusta toukokuuhun merivesi virtaa järveen päin nousuveden aikaan. Sateiden jälkeen joet tuovat jälkeen ravinteita, ja vesihyasintti kasvaa laajoina mattoina. Suolaisen veden purskeet tappavat vesihyasintteja.


title: Duncan Ferguson

text: Duncan Ferguson (27. joulukuuta 1971, Stirling) on skotlantilainen entinen jalkapalloilija.


title: Duncan Ferguson

text: Hyökkääjänä pelaava Ferguson aloitti ammattilaisuransa kaudella 1990–1991 Dundee Unitedissa. Ensimmäisellä kaudellaan Ferguson pääsi yhdeksässä sarjapelissä kentälle ja viimeisteli yhden maalin. Kaudella 1991–1992 Ferguson viimeisteli 15 maalia 38 pelissä, mikä on hänen ennätyksensä Skotlannin ajoilta. Kaudeksi 1993–1994 Ferguson vaihtoi Glasgow'n suurseura Rangersin paitaan. Aikaa Rangersissa varjosti pelikentällä tapahtuneesta yhteenotosta Raith Roversin John McStayn kanssa Fergusonille määrätty vankeustuomio. Myös peliaika Rangersissa jäi vähiin, ja lokakuussa 1994 hän siirtyi Englannin Valioliigan Evertoniin. Joulukuussa 1998 Ferguson myytiin Newcastle Unitediin kahdeksan miljoonan punnan siirtosummalla, mutta hän palasi elokuussa 2000 Evertoniin. Ferguson kärsi vankeustuomionsa Barlinnien vankilassa syksyllä 1995. Hän katsoi tuomion johtuvan Skotlannin jalkapalloliiton toimista ja kieltäytyi tämän jälkeen pelaamasta Skotlannin maajoukkueessa.


title: Duncan Ferguson

text: Vaikka Ferguson ei ollut Evertonissa varsinainen maalitykki (ennätys kaudelta 1997–1998, 11 maalia) saavutti hän paikan seuran kannattajien sydämissä tekemällä tärkeitä maaleja muita suurseuroja vastaan. Ferguson tunnettiin kovasta ja aggressiivisesta pelityylistään, joka saattoi hänet usein vaikeuksiin tuomareiden kanssa.


title: Duncan Ferguson

text: Fergusonin sopimus Evertonin kanssa päättyi kauden 2005/2006 loppuun, minkä jälkeen myös hänen ammattilaisuransa päättyi.


title: Duncan Ferguson

text: Säveltäjä Osmo Tapio Räihälän orkesteriteos "Barlinnie Nine" on "musiikillinen muotokuva" Duncan Fergusonista. Sävellyksen kantaesityksen iltana huhtikuussa 2005 Ferguson viimeisteli voittomaalin Evertonille Manchester Unitedia vastaan.


title: Metal Gear Solid: The Twin Snakes

text: Metal Gear Solid: The Twin Snakes (lyhyesti MGS: TTS) on Konamin julkaisema hiiviskelypeli. Peli on vuonna Nintendo GameCubelle julkaistu päivitetty versio suositusta "Metal Gear Solidista".


title: Metal Gear Solid: The Twin Snakes

text: "The Twin Snakes" on oikeastaan aivan sama peli, kuin alkuperäinen "Metal Gear Solid", mutta peliä on hiottu toimivammaksi. Grafiikka on uusittu nykypäivän standardien mukaan ja siihen on lisätty uusia yksityiskohtia. Tärkein muutos alkuperäiseen peliin verrattuna on kuitenkin pelimekaniikka, joka on samankaltainen kuin PlayStation 2 -konsolille vuonna 2001 ilmestyneessä "ssä".


title: Metal Gear Solid: The Twin Snakes

text: "Metal Gear Solid: The Twin Snakes" -projekti sai alkunsa vuonna 2002, kun Shigeru Miyamoto pyysi "Metal Gear" -sarjan luojana tunnettua Hideo Kojimaa tekemään uuden "Metal Gear" -pelin GameCubelle. Kojima vastasi, että hänellä oli liikaa kiireitä tulevan "in" takia, joten hän ei voisi suunnitella uutta "Metal Gearia" lähiaikoihin. Hän kuitenkin totesi, että "Metal Gear Solidista" voisi tehdä uuden päivitetyn version GameCubelle.


title: Metal Gear Solid: The Twin Snakes

text: Miyamoto ja Kojima löysivät Silicon Knights -nimisen peliyhtiön, joka oli tullut tunnetuksi "Eternal Darkness" -pelillään. Nintendon pyynnöstä Silicon Knights alkoi kehittää "Metal Gear Solid: The Twin Snakesia".


title: Metal Gear Solid: The Twin Snakes

text: Miyamoto ja Kojima myös värväsivät Japanissa suositun elokuvaohjaajan Ryuhei Kitamuran ohjaamaan pelin uudistetut välianimaatiot. Kitamuran ohjauksen ansiosta uudistetut välianimaatiot ovat edeltäjäänsä toiminnallisempia ja käyttävät runsaasti bullet time -hidastuksia.


title: Metal Gear Solid: The Twin Snakes

text: "Twin Snakesin" juoni on identtinen alkuperäisen "Metal Gear Solidin" kanssa, "Katso: Metal Gear Solid#Juoni"


title: Metal Gear Solid: The Twin Snakes

text: "Metal Gear Solid: The Twin Snakes" sai hyviä arvosteluita, mutta peli sai myös ankaraa kriittikkiä alkuperäisen pelin ystäviltä.


title: Metal Gear Solid: The Twin Snakes

text: "The Twin Snakes" on muiden muassa kritisoitu siitä, että vaikka pelimekaniikka on päivitetty vastaamaan "Metal Gear Solid 2: Sons of Libertyä", peli ei korjaa "Sons of Libertyn" virheitä. Esimerkkinä kolmannesta kuvakulmasta tähdätessään pelihahmo ei kykene liikkumaan.


title: Metal Gear Solid: The Twin Snakes

text: Kitamuran ohjauksen takia uudistettuja välianimaatioita on kritisoitu siitä, että ne ovat liian "Matrix"-tyylisiä. Alkuperäisen pelin ystävät eivät pitäneet tästä, sillä kaikesta huolimatta pelin päähenkilö Solid Snake ei ole akrobaattinen yli-ihminen tai supersankari. Erityisen närkästyneitä fanit olivat kohtauksesta, jossa Snake väistää helikopterista ammutun ohjuksen hyppäämällä sen päälle ja siitä takaisin maahan ampuen ilmassa helikopterin Stinger-ohjuslaukaisimella, sekä mm. siitä, että Snaken temput ovat liian lapsellisia ja piirrosmaisia.


title: Metal Gear Solid: The Twin Snakes

text: Monien mielestä "The Twin Snakesin" ääninäyttely oli alkuperäistä peliä heikompaa. Esimerkiksi ulkomaisilla aksenteilla puhuvat henkilöt, kuten kiinalainen Mei Ling ja ukrainalainen Nastasha Romanenko, puhuvat alkuperäisestä pelistä poiketen englantia voimakkaalla amerikkalaisella aksentilla. Myös Kyborgi-ninjan ääntä on moitittu, sillä TTS-versiossa se on liian nuorekas ja selkeä, kun taas alkuperäisessä versiossa, Gray Foxin ääni on käheä ja vanha, joka on ymmärrettävää, sillä Gray Fox on aiemmin räjähtänyt miinakentällä kappaleiksi ja hänen kehonsa on laitettu eloon koneiden avulla. Monista keskusteluista on poistettu mm. tunnettu "Enclosure"-kappale, jonka puuttuminen korosti entisestään ääninäyttelijöiden tunteetonta näyttelyä. Ja hardcore-fanit ovat huomanneet, että Snake puhuu TTS-versiossa "vanhentuneemmalla" äänellä, jota hän myös käyttää Metal Gear Solid 2:ssa, kun taas alkuperäisessä versiossa Snaken ääni on nuorekkaampi.


title: Frankensteinin poika

text: Frankensteinin poika on vuonna 1939 valmistunut elokuva. Sen on ohjannut Rowland V. Lee. Elokuva on jatkoa kahdelle aikaisemmalle elokuvalle: Frankenstein (1931) ja Frankensteinin morsian (1935).


title: Frankensteinin poika

text:
Henry Frankensteinin poika Wolf tulee vaimonsa ja poikansa kanssa isänsä vanhaan asuntoon. Hän löytää isänsä työpajasta vanhan Ygor-nimisen miehen, joka on yritetty hirttää. Ygor vie Frankensteinin katsomaan Henryn ja tämän isän hautoja kellariin ja samalla sieltä löytyy Frankensteinin hirviö. Se ei ole kuollut, mutta on erittäin sairas. Nuori Frankenstein alkaa hoitaa hirviötä kuntoon kunnioittaen isäänsä, joka hänen mielestään oli suuri nero luodessaan keinotekoisesti elämää. Wolf saa isänsä luomuksen fyysisesti kuntoon, mutta ei onnistu saamaan sitä henkisesti tasapainoiseksi. Hirviö tottelee vain Ygoria ja sen takia Wolfin perhe ja koko kylä ovat vaarassa.
Valtion filmitarkastamo kielsi elokuvan kokonaan 1939, joten elokuvaa ei saanut Suomessa laillisesti esittää eikä levittää. Kieltopäätöstä yritettiin kumota uusintatarkastuksessa vuonna 1955, mutta filmitarkastamon perillinen, Valtion elokuvatarkastamo, piti kiellon ennallaan. Täyskielto kumoutui täten vasta 1.1.2001 kuvaohjelmien tarkastusta koskevan lakimuutoksen yhteydessä aikuissensuurin poistuttua Suomesta.


title: Wim Slijkhuis

text: Willem Frederik ”Wim” Slijkhuis (13. tammikuuta 1923 Leiden – 28. kesäkuuta 2003 Badhoevedorp) oli alankomaalainen kestävyys- ja keskimatkojen juoksija.


title: Wim Slijkhuis

text: Slijkhuis alkoi kilpailla kansallisissa kilpailuissa vuonna 1940. Toisen maailmansodan jälkeen hän aloitti kansainvälisen uransa. Oslon EM-kilpailuissa 1946 hän voitti hopeaa 5 000 metrin juoksussa Ison-Britannian Sydney Woodersonin jälkeen.


title: Wim Slijkhuis

text: Lontoon olympialaisissa 1948 Sljkhuis jäi 5 000 metrillä pronssille Belgian Gaston Reiffin ja Tšekkoslovakian Emil Zátopekin jälkeen ajalla 14.26,8. Hän osallistui myös 1 500 metrin juoksuun, jossa aloitti loppukirinsä liian myöhään ja jäi jälleen pronssille ajalla 3.50,4. Slijkhuisin saavutukset jäivät hänen maannaisensa Fanny Blankers-Koenin varjoon, sillä Blankers-Koen voitti neljä kultaa samoissa olympialaisissa.


title: Wim Slijkhuis

text: Brysselin EM-kisoissa 1950 Slijkhuis onnistui voittamaan 1 500 metrin kilpailun, mutta Helsingin olympialaisissa 1952 hän ei saavuttanut merkittävää menestystä. Slijkhuis joutui lopettamaan urheilu-uransa 1954 loukkaantumisten takia. Yhteensä hän voitti uransa aikana 11 Alankomaiden mestaruutta ja teki 29 Alankomaiden ennätystä. Hänet tunnettiin kilpauransa aikaan omapäisenä urheilijana, joka joutui usein riitoihin toimitsijoiden kanssa.


title: Joe Pantoliano

text: Joe Pantoliano (s. 12. syyskuuta 1951 Hoboken, New Jersey, Yhdysvallat) on amerikanitalialainen näyttelijä. Hänen vanhempansa ovat syntyperäisiä italialaisia. Pantoliano tunnetaan muun muassa rooleistaan elokuvissa "Arkajalat", "Bound", "Keskiyön pako", "Matrix", "Memento" ja "" sekä televisioroolistaan "Sopranosissa". Hän myös ääninäytteli Luigi Goterellia videopelissä "Grand Theft Auto III". Vuonna 2003 Pantoliano sai Emmy-palkinnon "Sopranos"-roolistaan.


title: David Weir

text: David Weir (s. 10. toukokuuta 1970 Falkirk) on skotlantilainen jalkapallopelaaja, jonka pelipaikka on puolustaja. Hän pelasi muun muassa englantilaisseura Evertonissa sekä viimeiset pelivuotensa Skotlannin Valioliigan Glasgow Rangersissa. Hän pelasi Skotlannin maajoukkueessa 69 ottelua ja teki niissä yhden maalin vuosina 1997–2010.


title: David Weir

text: David Weir aloitti ammattilaisuransa kotikaupungissaan Falkirkissa kaudella 1992–1993, missä hän pelasi 30 sarjapeliä tehden yhden maalin. Neljällä kaudellaan Falkirkissa Weir pelasi yhteensä 132 sarjapeliä (8 maalia). Kaudeksi 1996–1997 Weir siirtyi Heart of Midlothianin eli Heartsin riveihin. Heartsissa Weir pelasi kaksi ja puoli kautta (ensimmäisellä kaudellaan hän teki ammattilaisuransa maaliennätyksen, kuusi maalia), kunnes siirtyi tammikuussa 1999 Englannin Valioliigan Evertoniin. Kaudella 2005–2006 Weir oli seuransa mukana pelaamassa ensin Mestarien liigan karsinnoissa ja sitten UEFA Cupissa. Molemmat yritykset jäivät seuran kannalta lyhyeksi.


title: David Weir

text: Kaudeksi 2008–2009 Weir siirtyi takaisin kotimaahansa Skotlantiin ja Rangersiin.


title: Norfolk (täsmennyssivu)

text: Norfolk on alun perin englantilaisen kreivikunnan nimi, katso Norfolk.


title: Telê Santana

text: Telê Santana da Silva, joka yleensä tunnettiin vain nimellä Telê Santana (26. kesäkuuta 1931 Itabirito, Minas Gerais, Brasilia – 21. huhtikuuta 2006 Belo Horizonte, Minas Gerais, Brasilia) oli brasilialainen jalkapalloilija ja myöhemmin jalkapallovalmentaja.


title: Telê Santana

text: Telê Santana ei pelaajana saavuttanut järin menestyksekästä uraa, vaikka edustikin useita maansa huipputason seuroja kuten Fluminensea, Guarania, Madureiraa ja Vascoa. Hän kuului urallaan myös Brasilian maajoukkueen rinkiin, mutta joutui tyytymään lähinnä reservimiehen osaan. Hänen pelipaikkansa oli vasen laitalinkki, joskin hän aloitti uransa maalivahtina.


title: Telê Santana

text: Telê Santana aloitti valmentamisen vuonna 1967 Fluminensen juniorijoukkueessa. Parin vuoden kuluttua hän siirtyi valmentamaan aikuisjoukkueita. Urallaan hän valmensi kotimaassaan Fluminensea, Atlético Mineiroa, Grêmiota, SE Palmeirasia, Flamengoa ja São Pauloa sekä kahteen otteeseen maajoukkuetta, vuosina 1982 ja 1986. Kumpanakin vuonna Telê Santana luotsasi Brasiliaa MM-kisoissa. Maajoukkuepestien välisen ajan hän valmensi saudiarabialaista liigajoukkuetta al-Ahlyä. Parhaiten Telê Santana muistetaan maajoukkueen lisäksi São Paulosta, jonka hän valmensi muun muassa kaksi kertaa Copa Libertadoresin ja Maailmanpokaalin voittoihin.


title: Telê Santana

text: Hän joutui lopettamaan valmentamisen sairastuttuaan vuonna 1996 iskemiaan, joka vuonna 2003 johti vasemman jalan amputointiin. Vuoden 2006 huhtikuussa hän menehtyi suolistotulehdukseen.


title: Tuskegee

text: Tuskegee on kaupunki itäisessä Alabamassa, Yhdysvalloissa. Vuonna siellä oli noin 11 846 asukasta. Kaupunki tunnetaan erityisesti mustan ihmisoikeustaistelijan Rosa Parksin ja laulaja Lionel Richien syntymäkaupunkina. Tuskegee on tyypillinen köyhä alabamalainen kaupunki, jossa noin 95 prosenttia asukkaista on tummaihoisia. Kaupungissa sijaitsee Tuskegeen yliopisto ja ilmestyy sanomalehti The Tuskegee News. Kaupunki on myös tunnettu Yhdysvaltain armeijan ilmavoimien toisen maailmansodan aikana Euroopassa toimineesta tummaihoisista miehistä muodostetusta P-39 Airacobra-laivueesta, joka tunnettiin epävirallisesti nimellä Tuskegee Airmen.


title: Carrie-Anne Moss

text: Carrie-Anne Moss (s. 21. elokuuta 1967 Burnaby, Brittiläinen Kolumbia) on kanadalainen näyttelijä, joka tunnetaan erityisesti roolistaan Trinitynä elokuvatrilogiassa "Matrix". 1980-luvun lopulla hän muutti Espanjaan luomaan uraa mallina, mutta vuonna 1992 hän muutti ensimmäisen televisioroolinsa vuoksi Los Angelesiin. Muita hänen tunnettuja roolejaan ovat Natalie elokuvasta "Memento" sekä Caroline Clairmont elokuvasta "Pieni suklaapuoti". Moss meni naimisiin näyttelijä Steven Royn kanssa vuonna 1999, ja he saivat lapsen kesällä 2003. Vuonna 2007 hän näytteli elokuvassa "Paranoia". Hän toimi myös Aria T’Loak -nimisen kuvitteellisen hahmon ääninäyttelijänä pelisarjassa "Mass Effect" ja näyttelee Jeri Hogarthia "Jessica Jonesissa" (2015–) ja muissa Marvelin Netflix-sarjoissa.


title: Toyota Avensis

text: Toyota Avensis on Toyotan vuosina 1998–2018 valmistama ylemmän keskikokoluokan automalli, joka korvasi Toyota Carinan.


title: Toyota Avensis

text: Ensimmäisen sukupolven Avensis muistuttaa muotoilultaan viimeistä Carinaa hyvin paljon, mutta on sisätiloiltaan hieman pienempi. Jousitusmukavuus ja melutaso olivat paremmat kuin Carinassa, ajo-ominaisuudet olivat kuitenkin samaa luokkaa. Monet jo Carinassa hyväksi havaitut varusteet ovat siirtyneet Avensikseen.


title: Toyota Avensis

text: Korimallit olivat samat kuin edeltäjässä sedan, liftback ja farmari. Varustelutasoja olivat Linea Terra ja Linea Sol. Ulkoisesti nämä erottaa toisestaan siten, että Linea Solissa on kromattu etusäleikkö. Vakiovarusteina Avensiksessa oli lukkiutumattomat jarrut, etu- ja istuinturvatyynyt, sähkösäätöiset lämmitettävät peilit, istuinlämmitys edessä ja kauko-ohjattu keskuslukitus. Linea Sol -mallissa oli korinväriset peilit ja ovenkahvat, nahkaratti, sumuvalot ja sähkölasit myös takana. Vuosina 1999–2000 oli myös kolmas varustelutaso, Linea Luna, joka sijoittui Solin ja Terran väliin. Keskuslukituksen toiminnasta viestivä suuntavilkkujen vilkutus ei kuulunut T220 mallin vakiovarustelutasoon, ellei autoon oltu asennettu varashälytintä.


title: Toyota Avensis

text: Avensis sai faceliftin syksyllä 2000. Linea Terra varustetasoonkin saatiin ajotietokone, jonka toimintoja ovat muun muassa hetkellinen kulutus, keskiarvokulutus, toimintasäde ja keskinopeus. Kojelautaan tuli myös integroitu radio/CD-soitin, joka ehkäisee varkaustapauksia. Etuturvatyynyjen lisäksi Linea Terrassa on myös etuistuimien sivuturvatyynyt. Keulan muotoilua muutettiin hieman ja ajo- sekä takavalot uudistuivat. Myös kojelauta on keskeltä erilainen ja lämmityslaitteen säätimet ovat erilaiset. Alustaa muutettiin hieman jäykemmäksi ja myös taka-akselille saatiin levyjarrut. VVT-i -bensiinimoottoreissa on jakoketju, joka on ratkaisuna paljon parempi kuin jakohihna, jonka huollon laiminlyönti aiheuttaa hihnan katketessa yleensä merkittäviä vaurioita moottoriin.


title: Toyota Avensis

text: 2.0 D4 Sol-mallissa oli VSC ja hätäjarrutustehostin.


title: Toyota Avensis

text: Toisen sukupolven Avensis on huomattavasti edeltäjäänsä kalliimpi, se onkin suunniteltu Toyotan Euroopan malliston lippulaivaksi. Pääinsinöörinä autoa suunniteltaessa toimi Suguya Fukusato. Ajo-ominaisuudet ovat lähes samaa luokkaa edeltäjänsä kanssa ja varustelutasot ovat samat tutut Linea Terra ja Linea Sol. Linea Solista on nyt olemassa kaksi eri versiota: Elegant ja Technical. Elegantissa sisustuksessa on käytetty jalopuujäljitelmää ja Technicalissa hiilikuitupinnoitetta. Kaikissa malleissa on ilmastointi, kauko-ohjattu keskuslukitus, etu- ja sivuturvatyyntyt, ajotietokone, polviturvatyynyt, sähköisesti koria vasten kääntyvät peilit ja stereot ohjauspyörään sijoitetuilla ohjausnapeilla. Kaikki uuden Avensiksen bensiinimoottorit ovat VVT-i -moottoreita.


title: Toyota Avensis

text: Linea Sol -varustelussa on Terran lisäksi ilmastointiautomatiikka,polviturvatyyny, sadetunnistin, sumuvalot ja sähköikkunat myös takana. Lisäksi Avensikseen saa Sol-mallin yhteyteen Luxury-paketin, jossa lisänä tulee nahkaverhoilu, sähkösäätöiset etuistuimet, 17" kevytmetallivanteet sekä kaasupurkausajovalot.


title: Toyota Avensis

text: Vuonna 2006 Avensis sai pienen kasvojenkohotuksen jossa mm. etumaski ja puskuri hieman uudistuivat, samalla varustelutasoja on nyt neljä, uutuutena 177hv D-4D -mallin yhteydessä urheilullinen Linea Sol Sport.


title: Toyota Avensis

text: Kolmannen sukupolven Avensis..


title: Toyota Avensis

text: Auto on hieman leveämpi kuin kasi edeltäjäänsä. Pituudelta se on suurin piirtein saman mittainen kuin edeltäjänsä.


title: Toyota Avensis

text: Kolmannen sukupolven Avensis on moottorivalinnasta riippuen saatavilla kehittyneellä 6-vaihteisella käsivalintaisella vaihteistolla, 6-vaihteisella automaattivaihteistolla ja automaattivaihteistolla, jossa käsivalintamahdollisuus.


title: La Chaux-de-Fonds

text: La Chaux-de-Fonds on kaupunki Sveitsin Juravuoristossa tuhannen metrin korkeudella merenpinnasta ja pari kilometriä Ranskan rajasta. Se on Geneven ja Lausannen jälkeen Sveitsin ranskankielisen alueen kolmanneksi suurin kaupunki. Kaupungin asukasmäärä on noin 39 000. Se on pysynyt lähes samana yli sadan vuoden ajan.


title: La Chaux-de-Fonds

text: Alueen ensimmäiset asukkaat tulivat seudulle noin 10 000 vuotta sitten ja olivat epipaleoliittisen kauden ihmisiä. 1300-luvun alussa alueet olivat valangien loordien hallussa ja alueen ihmisen pääelinkeino oli maanviljely. Ensimmäinen kirkko rakennettiin La Chaux-de-Fondsiin vuonna 1528, ja 1500-luvun lopussa kaupungista tuli tärkeä tienristeys Neuchâtelin ja Franche-Comten alueiden välillä.


title: La Chaux-de-Fonds

text: La Chaux-de-Fondsin väkiluku kasvoi kolmikymmenenvuotisen sodan aikana lähinnä kaupankäynnin kannalta strategisen sijainnin takia, mutta alueen talous lähti vasta 1700-luvulla kunnolla käyntiin pitsin kehittämisen ja kelloteollisuuden avulla.


title: La Chaux-de-Fonds

text: Kaupunki paloi kokonaan vuoden 1794 suuressa tulipalossa ja vasta vuonna 1835 Charles Henry Junod julkisti uuden kaupunginrakennussuunnitelman.


title: La Chaux-de-Fonds

text: Kaupungin talous perustuu teollisuuteen ja suuriin kellotehtaisiin, joista kuuluisimpia ovat Girard-Perregaux, TAG Heuer, Corum ja Breitling.


title: La Chaux-de-Fonds

text: Kaupungin arkkitehtuuri on ottanut vaikutusta Art Nouveau -tyylistä. La Chaux-de-Fonds on yhdessä läheisen Le Loclen kaupungin kanssa maailmanperintökohde. Kaupungit ovat kulttuurikohde, jonka arvo on kelloteollisuuden tarpeista tapahtuneessa kaupunkisuunnittelussa ja -rakentamisessa.


title: La Chaux-de-Fonds

text: Kaupungissa on kansainvälinen kelloteollisuuden museo. Kaupungin sanomalehteä L'impartialia on julkaistu vuodesta 1880 lähtien.


title: Egyptinkobra

text: Egyptinkobra ("Naja haje") eli kleopatrankobra tai aspiskäärme on erittäin myrkyllinen käärme. Se on kymmenen kertaa niin myrkyllinen kuin silmälasikäärme. Egyptinkobra elää Saharan, Pohjois-Afrikan ja Arabian niemimaan savanneilla, kuivissa metsissä ja puoliaavikoilla. Se voi kasvaa lähes kolme metriä pitkäksi. Muiden kobrien tavoin se kohottaa päänsä ilmaan tuntiessaan itsensä uhatuksi ja levittää niskansa leveäksi hupuksi. Jos tämä ei saa tunkeilijaa perääntymään kobra lähestyy ja valmistautuu iskuun. Egyptinkobran kuonon rostraalisuomu on hyvin pieni verrattuna samannäköiseen eteläafrikkalaiseen juovakuonokobraan ("Naja annulifera"), jonka rostraalisuomu on laajentunut. Egyptinkobra jaetaan kolmeen alalajiin: ruskea nimialalaji, lähes musta marokonkobra ("N. h. legionis") ja keltainen arabiankobra ("N. h. arabica"), jolla on musta pää ja kaula. Egyptinkobran ravintoon kuuluvat muut käärmeet, sammakot, pikkunisäkkäät, linnut ja niiden munat. Se munii 10-20 munaa.


title: Egyptinkobra

text: Kerrotaan, että Egyptin kuningatar Kleopatra valitsi egyptinkobran, kun hän vuonna 30 eaa. teki itsemurhan eli antoi myrkkykäärmeen purra itseään. Lajin myrkky onkin hyvin voimakasta hermomyrkkyä, jolloin vain 15 milligrammaa riittää riistämään ihmisen hengen. Egyptinkobra esiintyy myös Tutankhamonin kuolinnaamiossa, jossa käärme kuvataan uhkausasennossa, aivan kuin se haluaisi suojella hallitsijaa.


title: Välikaasu

text: Välikaasu ja kaksoispoljenta ovat tekniikoita, joita käytetään vaihteen vaihtamiseen synkronoimattomalla vaihteistolla.


title: Välikaasu

text: Välikaasua käytetään kun synkronoimattomalla vaihteistolla vaihdetaan pienempi vaihde. Suuremmalle vaihtamiseen käytetystä tekniikasta käytetään nimitystä kaksoispoljenta, joka on perusteiltaan hyvin samanlainen kuin välikaasu. Näille tekniikoille yhteistä on vaihteiston sisällä olevien rattaiden kehänopeuden tasaaminen sopivaksi moottorin pyörittämään pääakseliin ja kytkettäväksi haluttuun vaihteeseen nähden.


title: Välikaasu

text: Kun synkronoimattomalla vaihteistolla halutaan kytkeä pienempi vaihde vaihteiston rattaiden pyörimisnopeus pitää nostaa suuremmaksi. Tämä tehdään painamalla kytkin pohjaan, vaihtamalla vaihde vapaalle, nostamalla kytkin ylös ja antamalla kaasupolkimella moottorille välikaasu, joka vuorostaan aiheuttaa vaihteiston rattaiden pyörimisnopeuden kasvun. Kun pyörimisnopeutta on näin nostettu vastaamaan haluttua pienempää välityssuhdetta, kytkin painetaan jälleen alas ja pienempi vaihde kytketään normaalisti. Vaihdettaessa suuremmalle vaihteelle, käytetään kaksoispoljentaa, joka on suoritustekniikaltaan kuten välikaasu, paitsi kytkin vain käytetään ylhäällä ja kaasupolkimella ei anneta välikaasua. Näin vaihteiston rattaiden pyörimisnopeutta saadaan hidastettua ja suurempi vaihde saadaan kytkettyä. Mikäli rattaiden pyörimisnopeutta ei saatu sopivaksi vaihtamisessa saattaa vaihteiston rattaista kuulua huomattava mekaaninen ääni tai vaihde voi jopa jäädä kokonaan kytkeytymättä. Näistä tekniikoista välikaasun antaminen on useimmille vaikeampi oppia sen riippuessa huomattavasti kaksoispoljentaa enemmän ulkoisista elementeistä, kuten maastosta ja muusta liikenteestä.


title: Välikaasu

text: Synkronoimattomalla vaihteistolla välikaasulla ja kaksoispoljennalla tehtävä vaihteen vaihtaminen on lisäksi huomattavan nopeaa verrattuna synkroinoidulla vaihteistolla vaihteen vaihtamiseen. Oikein suoritettuna vaihteen vaihtaminen ei kestä kuin joitakin sekunnin osia.


title: Välikaasu

text: Myös synkronoiduissa vaihteistoissa, jossa on suuret hammaspyörät, eli suuret massat, voidaan käyttää välikaasua ja kaksoispoljentaa tukemassa synkronointikartioiden toimintaa ja vähentämään niiden kulumista, koska suurilla massoilla kestää kauemmin tasata momenttinsa, eli tässä sovelluksessa kehänopeutensa. Esimerkiksi henkilöautossa tuskin huomaa sitä aikaa, mikä kuluu, kun kytketään seuraava vaihde toimintaan, kun taas kuorma-autoissa joiden synkronoiduissa vaihdelaatikoissa on huomattavasti suuremmat hammaspyörät, kehänopeuksien tasaantuminen voi kestää jopa useita sekunteja. Mutta välikaasun ja kaksoispoljennan ansiosta tuota aika voidaan lyhentää huomattavasti.


title: Välikaasu

text: Synkronoimattomalla vaihteistolla vaihtaminen voidaan suorittaa usein myös ilman kytkimen painamista, jolloin se korvataan kaasupolkimen nostolla vääntömomentin keventämiseksi jolloin vaihde saadaan kytkettyä vapaalle ja siitä edelleen välikaasulla tai ilman halutulle vaihteelle, kytkintä painamatta. Jotkin synkronoimattomien vaihteistojen valmistajat eivät tosin suosittele tätä tapaa käytettäväksi, koska väärin käytettynä, eli hammaspyörien kohdatessa eri kehänopeuksilla rattaat (etenkin pienemmät) ovat vaarassa vaurioitua ajan myötä. Välikaasu ja kaksoispoljenta toimivat millä tahansa manuaalisella mekaanisella vaihteensiirrolla varustetulla vaihteistolla, vaikkakin synkronoitujen vaihteistojen synkronointirenkaita ei yleensä ole suunniteltu kestämään tällaista käyttöä.


title: Ashikaga

text: Ashikaga () on kaupunki Japanissa, Tochigin prefektuurissa. Kaupungin asukasluku on vähän alle 148 965 henkilöä. Heian-kauden aikana kaupunkia kehitti Minamoto no Yoshikuni, jonka jälkeläisistä tuli myöhemmin Ashikaga-klaani. Nykymuodossaan kaupunki on perustettu 1. tammikuuta 1921.


title: Ashikaga

text: Vuorten keskellä sijaitsevan kaupungin halki virtaa Watarase-joki. Siellä sijaitsee Japanin vanhimmaksi oppilaitokseksi kutsuttu Ashikagan koulu. Aikoinaan Ashikaga oli kungfutselaisen oppineisuuden keskuspaikka Japanissa.


title: Evelyn Ashford

text: Evelyn Ashford (s. 15. huhtikuuta 1957 Shreveport, Louisiana) on yhdysvaltalainen entinen pikajuoksija. Hän voitti 100 metrin juoksun olympiakultaa Los Angelesissä 1984.


title: Evelyn Ashford

text: Hän tuli viidenneksi sadan metrin juoksussa jo 1976 olympialaisissa 19-vuotiaana. Hän olisi ollut yksi ennakkosuosikeista 1980 olympialaisissa, mutta Yhdysvallat boikotoi Moskovan kisoja. Vuonna 1983 hän juoksi 100 metrillä ME-ajan 10,79 Colorado Springissä ja oli suosikki voittamaan 100 metrin maailmanmestaruuden yleisurheilun ensimmäisissä maailmanmestaruuskilpailuissa Helsingissä. Ashford oli välierissä nopeampi kuin lopullinen voittaja Itä-Saksan Marlies Göhr. Loppukilpailussa Evelyn Ashford reväytti reitensä kesken juoksun ja keskeytti. Vuonna 1984 puolestaan itäsaksalaiset boikotoivat kisoja ja Ashford voitti kultaa olympiaennätysajalla 10,97. Hän oli ankkuriosuuden juoksija 4 × 100 metrin viestinjuoksussa ja voitti toisen kultamitalin. Samana vuonna Zurichissa hän juoksi ME-ajan 10,76 voittaen Marlies Göhrin. Vuonna 1988 hän oli Yhdysvaltain joukkueen lipunkantajana olympialaisten avajaisissa. Ashford saavutti olympiahopeaa 100 metrin juoksussa. Ashford juoksi ankkuriosuuden 4 × 100 metrin viestinjuoksussa ja voitti olympiakultaa. Barcelonan olympiakisoissa 1992 Ashford voitti olympiakultaa 4 × 100 metrin viestinjuoksussa.


title: T-imusolu

text: T-imusolu, T-lymfosyytti tai T-solu on lymfosyyttien eli imusolujen toinen päätyyppi B-solujen kanssa. T-solut syntyvät luuytimessä ja osa niistä kypsyy kateenkorvassa.


title: T-imusolu

text: Ne auttavat tuhoamaan solujen sisällä eläviä taudinaiheuttajia. Ne myös säätelevät puolustuskeinoja, joilla elimistö taistelee taudinaiheuttajaa vastaan. T-solut jaetaan pintarakenteen mukaan alaluokkiin, joista tärkeimmät ovat CD4- ja CD8-lymfosyytit. CD-4 -positiiviset solut ovat auttaja-T-soluja ja ne muun muassa erittävät immuunijärjestelmää ohjaavia sytokiineja. CD-8 -positiiviset solut ovat tappaja-T-soluja (sytotoksisia T-soluja) ja ne tuhoavat infektoituneita soluja.


title: T-imusolu

text: Muita alaryhmiä ovat muisti-T-solut, luonnolliset tappaja-T-solut ("natural killers T cells" eli NKT-solut) ja säätelijä-T-solut sekä MAIT-solut (Mucosal associated invariant T-cell). Sen sijaan NK-solut (luonnolliset tappajasolut, natural killers) eivät kuulu T-lymfosyytteihin, sillä niiden pinnalla ei ole erityisiä T-solureseptoreita.


title: T-imusolu

text: T-solujen reaktiotapaa kutsutaan soluvälitteiseksi spesifiseksi immuunivasteeksi. Ne eivät tunnista mikrobien antigeenejä, vaan pääasiassa elimistön omia vahingoittuneita soluja.


title: T-imusolu

text: Kohdesolut tunnistetaan kudostyyppimolekyylien (MHC) avulla. Kaikissa elimistön soluissa on näitä kudostyyppimolekyylejä, jotka muodostuvat solun proteiinien pilkkoutumisessa syntyvistä peptideistä. Näiden molekyylien avulla solu "esittelee" itse tuottamansa proteiinit. Kun solu alkaa tuottaa erilaisia proteiineja (esimerkiksi virusproteiineja), muuttuu kudostyyppimolekyyli. T-solut tunnistavat muuttuneen molekyylin ja aloittavat solun tuhoamisen.


title: T-imusolu

text: Tappajasolut tuhoavat kohteensa (esimerkiksi viruksen saastuttama solu tai syöpäsolu) rikkomalla sen solukalvon. Tämä tapahtuu perforiiniproteiinin avulla. Perforiinimolekyylit tarttuvat kalsiumionien vaikutuksesta solukalvoon ja muodostavat renkaan, niin että renkaan keskelle muodostuu solukalvon läpäisevä reikä. Soluun vuotaa suolaioneja, tuloksena solun turpoaminen ja lopulta halkeaminen ja kuolema.


title: T-imusolu

text: Tappajasolusta myös vapautuu tuhottavaan soluun perforiinireikien kautta entsyymejä jotka nopeuttavat kohdesolun kuolemaa.


title: T-imusolu

text: Auttaja-T-solut ovat immuunijärjestelmän tärkeimpiä säätelysoluja. Saatuaan tiedon elimistöön päässeestä taudinaiheuttajasta auttajasolut alkavat tuottaa sytokiinejä. Ne ovat tärkeitä välittäjäaineita joiden avulla immuunipuolustuksen solut säätelevät toistensa toimintaa.


title: T-imusolu

text: Auttajasolut eivät itse pysty tuhoamaan taudinaiheuttajia, ja ilman muita valkosoluja ne ovatkin hyödyttömiä. Ne ovat kuitenkin äärimmäisen tärkeitä kokonaisuuden kannalta. HI-virus käyttää isäntäsolunaan auttaja-T-soluja.


title: T-imusolu

text: T-solujen ainutlaatuinen piirre on niiden kyky erottaa terveet ja epänormaalit (esim. tartunta tai syöpä) solut elimistössä.


title: T-imusolu

text:
Terveiden solujen pinnalla on tyypillisesti useita itse muodostettuja pMHC:tä solupinnallaan ja vaikka T-solujen antigeenin reseptori voi
olla vuorovaikutuksessa ainakin osan näiden omien pMHC:den kanssa, T-solut yleensä sivuuttavat nämä terveet solut.
Kuitenkin, kun nämä aivan samat solut sisältävät jopa pieniä määriä patogeeniperäistä pMHC:ta, T-solut pystyvät aktivoitumaan ja aloittamaan immuunivasteen.
T-solujen kyky sivuuttaa terveitä soluja, mutta reagoida kun nämä samat solut sisältävät patogeenin (tai syövän) muodostamaa pMHC:tä tunnetaan vierasaineiden erotteluna.
Molekyylitason mekanismien perusteet tähän prosessiin ovat kiistanalaisia.


title: Gaston Reiff

text: Gaston Reiff (24. helmikuuta 1921 Braine-l'Alleud, Brabant Wallon – 6. toukokuuta 1992 Braine-l'Alleud) oli belgialainen kestävyysjuoksija.


title: Gaston Reiff

text: Reiff kilpaili nuoruudessaan nyrkkeilyssä ja jalkapallossa, kunnes aloitti juoksun. Hänen urheilu-uransa suurin saavutus oli olympiavoitto Lontoon olympialaisten 1948 5 000 metrin juoksussa. Reiff pystyi pitämään Tšekkoslovakian Emil Zátopekin takanaan ajalla 14.17,6. Myöhemmin Zátopekistä ja Reiffistä tuli hyvät ystävät. Brysselin EM-kilpailuissa 1950 Reiff saavutti 5 000 metrillä pronssia edellään Zátopek ja Ranskan Alain Mimoun.


title: Gaston Reiff

text: Reiff teki 1948 2 000 metrin juoksun maailmanennätyksen. 1951 hän paransi 3 000 metrin juoksun ja 1953 kahden mailin maailmanennätystä. Vuonna 1951 hän piti hallussaan Belgian ennätyksiä kaikilla 1000:n ja 10 000 metrin välisillä matkoilla. Hän voitti urallaan 24 Belgian mestaruutta ja teki 26 Belgian ennätystä. Hän osallistui 1952 Helsingin olympialaisiin mutta joutui keskeyttämään 5 000 metrin finaalissa. Reiff lopetti urheilu-uransa vuonna 1958.


title: Gaston Reiff

text: Reiffin kotikaupungissa Braine-l'Alleudissa on nykyisin hänen mukaansa nimetty katu.


title: Foto Strakosha

text: Fotaq "Foto" Strakosha (s. 28. maaliskuuta 1965 Tepelenë, Albania) on albanialainen entinen jalkapallomaalivahti. Hän lopetti pelaajauransa vuonna 2005.


title: Foto Strakosha

text: 188 senttimetriä pitkä Strakosha pelasi koko ammattilaisuransa Kreikassa. Hän edusti uransa aikana viittä eri seuraa, Olympiakosia, Panioniosia, Ionikosta, Kallitheaa ja Proodeftikiä.


title: Foto Strakosha

text: Albanian maajoukkueessa Strakosha pelasi 73 ottelua, joista ensimmäisen jo vuonna 1990, ja viimeisen vuonna 2005. Hän pitää hallussaan maansa maaotteluennätystä.


title: Kirjasalo

text: Kirjasalo () on entinen kyläryhmä Inkerissä nykyisen Leningradin alueen Seuloskoin piirin Kuivaisin kunnan alueella. Se sijaitsi Karjalankannaksen keskiosassa Suomen ja Venäjän vanhan rajan tekemässä mutkassa. Pohjoisessa ja idässä alue rajoittuu Tungelmajokeen ja idässä Saijanjokeen.


title: Kirjasalo

text: Kyläryhmän osia olivat Autio, Pusanmäki, Tikanmäki, Uusikylä ja Vanhakylä. Seudulla oli myös Kirjasalon kartano ja tulliasema. Suomen puolelle Lipolan kylään (nykyinen Kotovo) johti kivetty maantie.


title: Kirjasalo

text: Kirjasalo mainitaan 1600-luvun kartoissa. Sen asukkaat olivat luterilaisia inkerinsuomalaisia, jotka kuuluivat Lempaalan seurakuntaan. Vuoteen 1861 saakka he olivat kartanonherrojen maaorjia. Pietarin kihlakunnan Korkiamaan volostiin kuuluneissa kylissä oli vuonna 1905 yhteensä 344 asukasta.


title: Kirjasalo

text: Vuosina 1919–1920 Kirjasalo oli Suomen tukemien inkeriläisten joukkojen miehittämä (Kirjasalon tasavalta). Vuonna 1926 perustettiin Kuivaisin piiriin kuulunut suomalainen kansallinen kyläneuvosto. Sen alueella asui 356 suomalaista, 53 venäläistä ja kolme muiden kansallisuuksien edustajaa. Kirjasalon suomalaiset karkotettiin muualle Neuvostoliittoon 1930-luvun puoliväliin mennessä. Kyläneuvosto lakkautettiin vuonna 1936.


title: Kirjasalo

text: Nykyään Kirjasalo on täysin asumatonta seutua. 1990-luvulle saakka sitä käytettiin laidunmaana. Hylättyjen peltojen keskellä voi nähdä rakennusten perustuksia ja villiintyneitä omenapuita. Seudulla on myös suomalaisten jatkosodan aikana rakentamien linnoituslaitteiden jäännöksiä sekä vuonna 1919 kaatuneiden puna-armeijalaisten veljeshauta muistomerkkeineen.


title: Jonas Hamm

text: Jonas Henrik Hamm (s. 2. toukokuuta 1980 Hampuri, Saksa) on suomalainen keskimatkojen juoksija. Hänellä on myös Saksan kansalaisuus.


title: Jonas Hamm

text: Hamm on voittanut 1 500 metrin juoksun Suomen mestaruuden vuosina 2004, 2005 ja 2007 sekä sijoittunut toiseksi vuosina 2009 ja 2010. 800 metrillä hän sai SM-hopeaa 2010. Sisäratojen Suomen-mestaruuden hän voitti 1 500 metrillä 2011. Saksan-mestaruuskilpailuissa Hamm on voittanut kultaa sisäradoilla 3 000 metrillä vuonna 2011 ja pronssia ulkoradoilla 1 500 metrillä vuosina 2005, 2009 ja 2011.


title: Jonas Hamm

text: Arvokilpailuissa Hamm on osallistunut 1 500 metrille Helsingin MM-kisoissa 2005, Göteborgin EM-kilpailuissa 2006 ja Barcelonan EM-kisoissa 2010 karsiutuen joka kerta alkuerissä. Pariisin EM-hallikisoissa 2011 hän osallistui 3 000 metrille, mutta karsiutui tälläkin kertaa alkuerissä.


title: GoldenEye 007

text: GoldenEye 007 on Raren kehittämä ja Nintendon alun perin vuonna 1997 Nintendo 64:lle julkaisema ensimmäisen persoonan ammunta- ja hiiviskelypeli. Peli perustuu vuonna 1995 ensi-iltansa saaneeseen elokuvaan "007 ja kultainen silmä".


title: GoldenEye 007

text: Peli sai ilmestyessään hyvää palautetta niin kriitikoilta kuin pelaajiltakin, ja se on yksi kaikkien aikojen myydyimpiä pelejä Nintendo 64:lle. Pelille on myös ilmestynyt Electronic Artsin kehittämä jatko-osa "" (2004), joka ei kuitenkaan tarinaltaan liity itse elokuvaan.


title: GoldenEye 007

text: "Goldeneye 007:n" valikkojärjestelmä on suunniteltu näyttämään MI6:n kansiolta. Jokaisella tallennuspaikalla on oma kansionsa, joiden kautta valitaan pelattava tehtävä. Tehtäviä voidaan pelata kolmella eri vaikeusasteella: Agentilla (helppo), Secret Agent (keskivaikea) ja 00 Agent (vaikea). Vaikeusasteen päätettyään saa pelaaja luettavakseen tehtävänannon, joka sisältää tietoa ja päämääriä kyseisestä tehtävästä. Mikäli pelaaja valitsee vaikeamman vaikeusasteen, nousee vaikeuden lisäksi myös tehtävien määrä.


title: GoldenEye 007

text: Peli on yksi ensimmäisistä ensimmäisen persoonan ammuntapeleistä, joissa aseet tuottavat eri määrän vahinkoa riippuen siitä, mihin ruumiinosaan ne osuvat. Peli myös sallii osumat esimerkiksi päähineisiin, jotka voi ampua pois vihollisen päästä. Myös aseettomat hyökkäykset pahaa-aavistamattoman vihollisen takaraivoon tuottavat enemmän vahinkoa kuin edestäpäin tehdyt.


title: GoldenEye 007

text: Hiiviskely on myös tärkeä osa peliä; taistelu suuria vihollisjoukkoja vastaan voi olla vaarallista, joten pelaaja pääsee helpommalla eliminoimalla sotilaita ja turvakameroita huomaamattomasti. Joitain James Bond -elokuvien esineitä löytyy pelistä, kuten 007:n laserkellon Kultaisessa silmässä, jossa on myös sähkömagneettinen ominaisuus, joka nähtiin elokuvassa "Elä ja anna toisten kuolla".


title: GoldenEye 007

text: Kun tehtävä on suoritettu, on pelaajalla mahdollisuus loikata seuraavaan tehtävään tai uusia juuri läpäisty tehtävä vaikeammalla vaikeusasteella. Kaikissa tehtävissä voi myös avata erilaisia huijauskoodeja. Näiden huijauskoodien saavuttamiseen vaaditaan tehtävän läpipääsy vaikeimmalla vaikeusasteella ja tietyn aikarajan sisällä. Huijauskoodeja ei voi käyttää läpipääsemättömissä tehtävissä.


title: GoldenEye 007

text: Goldeneye:sta on tehty myös "Half-Life 2" -modifikaatio jossa on päivitetty fysiikka ja grafiikka nimeltään Goldeneye: Source.


title: GoldenEye 007

text: "Pelin juoni on hyvin samankaltainen kuin elokuvan juoni."


title: GoldenEye 007

text: Kuten elokuvassakin, alkavat pelin tapahtumat salaisesta neuvostoliittolaisesta kemiallisten aseiden laitoksesta, jonne James Bond ja Alec Trevelyan, lähetetään tuhoamaan tehtaan kemikaalisäiliöt. Elokuvassa varsin lyhyt patokohtaus, jossa Bond suorittaa benji-hypyn, on pelissä laajennettu, jolloin padolla on runsaasti vihollisia ja esteitä. Päästyään laitoksen sisälle, tapaa Bond Trevelyanin, joka saa surmansa. Bond räjäyttää tehtaan ja lentää venäläisiä pakoon varastamansa lentokoneen avulla.


title: GoldenEye 007

text: Elokuvassa ei näe seuraavia tehtäviä, joissa 007 menee satelliitinohjausasemaan Severnajaan Venäjällä, missä Natalya Simonova ja Boris Grishenko työskentelevät, sekä ”Silo”-tehtävä (joka tapahtuu kaksi vuotta ennen päätarinaa, joka tapahtuu luultavasti 1993), jossa Bond tutkii Kirgisiassa sijaitsevan ohjuksen testilaukaisua, jonka uskotaan peittelevän GoldenEye-nimellä tunnetun satelliitin laukaisua. Tämä avaruuspohjainen ase lähettää voimakkaan sähkömagneettisen pulssin mihin tahansa Maan kohteeseen saaden aikaan oikosulun kaikissa sähköisissä laitteissa kantomatkan sisällä. Kiertoradaltaan se voi uhata mitä tahansa Maan kaupunkia. "Ourumov" näyttäytyy Silo-tasolla.


title: GoldenEye 007

text: Ranskalainen huvipursi "La Fayette" ja taisteluhelikopteri "Tiger" nähdään pelissä. rikolliset ovat miehittäneet huvipurren, ja Bondin tulee pelastaa laivan miehistö. Bond asettaa lähetinlaitteen huvipurren kannella sijaitsevaan helikopteriin. Bond palaa takaisin ohjauslaitokselle Severnajaan ja pakenee sieltä Natalya Simonovan kanssa kenraali "Ourumovin" laukaistua iskun asemalle.


title: GoldenEye 007

text: Paettuaan asemalta Bond järjestää tapaamisen Pietarissa entisen KGB-agentin Valentin Zukovskyn kanssa. Valentin paljastaa Bondille tietoja Janus-järjestöstä, jonka johtajaksi paljastuu pelin alussa ”kuollut” Alec Trevelyan. Bond pelastaa Natalyan räjähteitä täynnä olevasta helikopterista, jonka jälkeen paikallinen poliisi pidättää heidät. Bond viedään armeijan kuulusteluhuoneeseen, josta hän pakenee ja pelastaa Natalyan.


title: GoldenEye 007

text: Ourumov kidnappaa Natalyan, ja Bond lähtee heidän peräänsä panssarivaunulla. Bond saapuu Janus-yhtymän varikolle, jonka laitteet hän tuhoaa. Bond seuraa Ourumovia Trevelyanin hallussapitämään junaan. Elokuvassa Bond ei käy varikolla, eikä hän kerkiä junaan, vaan pääsee junan kyytiin myöhemmin ajaen sen kiinni panssarivaunulla.


title: GoldenEye 007

text: Bond soluttautuu junaan, tappaa Ourumovin ja pelastaa Natalyan. Trevelyan ja Xenia Onatopp karkaavat helikopterilla asennettuaan sinne pommin. Bond ja Natalya pakenevat junasta juuri ennen kuin juna räjähtää. He lähtevät Kuubaan yksityislentokoneella. Kone hajoaa ja laskeuduttuaan he matkaavat viidakon läpi kohti Trevelyanin tukikohtaa. He kohtaavat Onatoppin, jonka Bond tappaa. Bond ja Natalya soluttautuvat Trevelyanin tukikohtaan.


title: GoldenEye 007

text: Natalya häiritsee satelliittia, jolloin se palaa ja hajoaa maan ilmakehässä. Bond saapuu antennimastolle, jossa Trevelyan yrittää saada aikaan uuta kontaktia GoldenEyen kanssa. Trevelyan epäonnistuu ja Bond ampuu hänet. Bond ja Natalya pakenevat helikopterilla juuri ennen kuin masto kaatuu. Pelin lopussa Bond ja Natalya suutelevat metsässä ja kuvaan ilmestyy lopputeksit.


title: GoldenEye 007

text: Peli sisältää kaksi lisätehtävää, jotka avataan pääsemällä peli läpi vaikeimmilla vaikeusasteilla. Ensimmäinen tehtävä, ”Aztec Complex”, perustuu "Kuuraketti"-elokuvaan. Kyseinen tehtävä avataan pääsemällä peli läpi Secret Agent -vaikeuasteella. Tehtävässä Bond lähetetään Teotihuacaniin tutkimaan Drax-korporaation luvattomia avaruuslaitteita, joista ainakin yksi on varastettu NASA:lta. Tehtävässä nähdään myös Bondin arkkivihollinen, Rautahammas, joka yrittää estää Bondia suorittamasta tehtäväänsä.


title: GoldenEye 007

text: Toinen bonustehtävä on ”Egyptiläinen temppeli”, joka on saanut vaikutteita elokuvista "007 ja kultainen ase", "007 rakastettuni" sekä "Elä ja anna toisten kuolla". Avatakseen tehtävän, täytyy pelaajan läpäistä peli 00 Agent -vaikeusasteella.


title: GoldenEye 007

text: "Goldeneye 007" suunniteltiin julkaistavaksi alun perin Nintendon tuottamalle SNES:ille, ennen kuin peli päätettiin julkaista tehokkaammalle Nintendo 64:lle. Aluksi pelistä suunniteltiin raiteillakulkevaa ja valopyssyräiskintää muistuttavaa peliä, mutta myöhemmin genre vaihdettiin ensimmäisen persoonan ammuntapeliksi.


title: GoldenEye 007

text: Pelin kehitystiimi ei ollut kokenut; vain kaksi tiimin jäsenistä oli tehnyt videopeliä aikaisemmin. Pelinkehitysryhmällä ei ollut uskoa peliin: Projektin ei uskottu menestyvän ollenkaan, kunnes pelin testiryhmä, sekä julkaisija, Nintendo, antoivat pelistä hyvin positiivista palautetta. Pelin kehittäjät jäivät usein ylitöihin vain testatakseen peliä.


title: GoldenEye 007

text: Peli perustuu 1995 ilmestyneeseen "007 ja kultainen silmä" -elokuvaan, sekä sen kirjakäännökseen. Pelissä kohtauksia on lisätty ja pidennetty. Bond vierailee pelissä alueilla, joissa hän ei elokuvassa tai kirjassa käy lainkaan. Pelissä Bondin ääninäyttelijä on Pierce Brosnan


title: GoldenEye 007

text: "Goldeneyeta" kehitettiin kahden ja puolen vuoden ajan, joista vasta viimeinen vuosi käytettiin itse pelin rakentamiseen. Pelin julkaisu viivästyi usein, ainakin lisätyn moninpelimoodin takia.


title: GoldenEye 007

text: Pelistä oltiin julkaisemassa versiota Virtual Boylle, mutta se peruutettiin ennen julkaisua.


title: Enter (lehti)

text: Enter, "kotimikron omistajan erikoislehti", oli suomenkielinen kahdeksan kertaa vuodessa ilmestynyt tietotekniikkalehti. Sitä julkaisi Yhtyneet Kuvalehdet. Lehden päätoimittajana oli Tuomas Kilpi. Vuoden 2005 alusta lehden jokaisen numeron mukana tuli mm. tietokoneohjelmia ja -pelejä sisältänyt CD-ROM.


title: Enter (lehti)

text: Enterin ensimmäinen numero ilmestyi 10. toukokuuta 2000. Yhtyneet Kuvalehdet Oy ilmoitti lehden lopettamisesta huhtikuussa 2006. Enterin viimeinen, järjestyksessään 51. numero (4/2006) ilmestyi 19. toukokuuta 2006.


title: Conwy

text: Conwy on kaupunki Walesissa. Vuonna 2001 siellä oli noin asukasta. Se on hyvin säilynyt keskiaikainen kaupunki muureineen. Conwyn linnan rakennutti vuosina 1283–1289 kuningas Edvard I lujittaakseen valtaansa Walesissa. Edward myös keksi nimittää Conwyssä syntynyttä poikaansa Walesin prinssiksi, joka on nykypäivään asti säilynyt kruununperijän arvonimi.


title: Conwy

text: Conwyn maamerkkejä ovat linnan muurien ohella kaksi siltaa. Sekä riippusilta että rautatiesilta kulkevat Conwyjoen yli läheltä linnaa.


title: Hankkila

text: Hankkila on kylä Eurajoen lounaiskulmalla, noin kymmenen kilometriä Rauman pohjoispuolella lähellä Olkiluotoa, joka on tunnettu ydinvoimalastaan. Hankkila on maatalousvaltainen kylä, jossa noin sata asukasta ja kooltaan se on noin kymmenen neliökilometriä. Kylä on muodostunut muutaman vanhan tilan ja niiden jaettujen maiden ympärille. Kylässä on ollut kansakoulu, jossa Suomen presidentti Mauno Koivisto oli aikanaan opettajana. Koulu on nykyisin muutettu asunto-osakeyhtiöksi. Kylä sijaitsee Lapinjoen jokilaaksossa. Olkiluodontie kulkee kylän läpi.


title: Girard-Perregaux

text: Girard-Perregaux (G-P) on sveitsiläinen kellomerkki. G-P:n juuret ovat vuodessa 1791, mikä tekee siitä yhden vanhimmista kellomerkeistä. Nykyinen nimi syntyi vuonna 1854, jolloin kellontekijä Girard meni naimisiin Marie Perregauxin kanssa.


title: Girard-Perregaux

text: G-P on Sowind SA:n omistama kellomerkki. Sowindin pääkonttori ja tehtaat sijaitsevat La Chaux-de-Fondsissa. Sowind on kuulunut vuodesta 2011 alkaen tuotebrändien sijoituskonserniin Kering.


title: Marco Caneira

text: Marco António Simoes Caneira (s. 9. helmikuuta 1979 Negrais, Portugali) on portugalilainen jalkapalloilija, pelipaikaltaan puolustaja.


title: Marco Caneira

text: 178 senttimetriä pitkä Caneira aloitti ammattilaisuransa lissabonilaisessa Sportingissa kaudella 1995–1996. Sen jälkeen hän edusti Salgueirosia, Beira-Maria, Alvercaa ja Benficaa kotimaassaan, Regginaa Italiassa ja Bordeaux'ta Ranskassa. Ranskasta Caneira siirtyi espanjaan Valencian riveihin vuonna 2004. Vuosina 2006–2007 hän pelasi lainalla Sportingissa.


title: Marco Caneira

text: Portugalin maajoukkueessa Caneira debytoi vuonna 2002 Suomea vastaan pelatussa ottelussa. Caneira oli mukana vuosien 2002 ja 2006 MM-kilpailuissa.


title: Liédson

text: Liédson da Silva Muniz, pelaajanimeltään Liédson (s. 17. joulukuuta 1977 Cairu, Brasilia) on portugalilainen jalkapalloilija, joka edustaa Brasilian pääsarjassa pelaavaa Corinthiansia. Hän on pelipaikaltaan hyökkääjä.


title: Liédson

text: Liédson ehti edustaa syntymämaassaan kolmea seuraa, Coritibaa, Clube de Regatas do Flamengoa ja Corinthiansia, ennen siirtoaan Sportingiin kaudeksi 2003–2004. Jo ensimmäisellä kaudellaan hän teki 15 liigamaalia, mutta seuraavaksi kaudeksi tahti vain koveni, ja 25 maalillaan hän voitti Portugalin liigan maalikuninkuuden.


title: Liédson

text: Asuttuaan kuusi vuotta maassa, Liédson sai Portugalin kansalaisuuden elokuussa 2009. Hänen naturalisaatioprosessinsa aiheutti kuitenkin kohua, sillä Portugalilaisjalkapalloilijoiden liitto (SJPF) valitti elokuussa 2009 Portugalin jalkapalloliiton (FPF) aikeista nopeuttaa prosessia. Liédson teki ensiesiintymisensä Portugalin paidassa 5. syyskuuta 2009 Tanskaa vastaan ja teki heti ensimmäisessä maaottelussaan maalin.


title: Nikolaus IV

text: Nikolaus IV (1227–1292) oli paavina 22. helmikuuta 1288 – 4. huhtikuuta 1292. Taustaltaan hän oli fransiskaanimunkki. Hän oli hurskas ja rauhaarakastava paavi, jolla ei ollut tarvetta taistella kirkon puolesta harhaoppisia vastaan tai lähteä ristiretkille.


title: Pyhä Celestinus V

text: Pyhä Celestinus V alias Pyhä Peter Celestine (1215 Isernia, Abruzzo, Italia – 1296)The Book of Saints: 447. oli paavina 5. heinäkuuta 1294 – 13. joulukuuta 1294. Hän oli syntymänimeltään Pietro Angelerio, köyhän mutta uskonnollisen talonpoikaisperheen yhdestoista lapsi. Isänsä kuoltua Pietro alkoi työskennellä pelloilla, mutta lähti opin tielle. Hänestä tuli benediktiinimunkki 17-vuotiaana. Benediktiinimunkkien lahko selestiiniläiset on saanut nimensä hänen mukaansa.


title: Pyhä Celestinus V

text: Celestinus suostui vastentahtoisesti paaviksi edeltäjänsä kuoltua, koska kardinaalit eivät pääseet sopuun uudesta paavista. Viiden kuukauden päästä hän luopui paaviudesta.


title: Pyhä Celestinus V

text: Hänet kanonisoitiin pyhimykseksi (Pyhä Peter Celestine) vuonna 1313 ja hänen merkkipäiväänsä vietetään 19. toukokuuta.


title: Herbert Schade

text: Herbert Schade (26. toukokuuta 1922 Solingen – 1. maaliskuuta 1994 Solingen) oli saksalainen kestävyysjuoksija.


title: Herbert Schade

text: Schade oli jo nuorena innokas juoksija. Leipurin oppipoikana toimiessaan hän kuljetti sämpylät juosten perille. Toinen maailmansota katkaisi hänen kehityksensä, mutta 1947 hän aloitti harjoittelun uudelleen. 1948 hän voitti ensimmäisen Saksan mestaruutensa 5 000 metrin juoksussa ajalla 15.10,48. 10. elokuuta 1951 hän juoksi Tukholmassa ensimmäisenä saksalaisena 10 000 metriä alle 30 minuutin ajalla 29.55,4.


title: Herbert Schade

text: Helsingin olympialaisissa 1952 Schade ylsi urheilu-uransa suurimpaan saavutukseen juoksemalla pronssille 5 000 metrin ajalla 14.08,8 kilpailussa, jonka voitti Tšekkoslovakian Emil Zátopek. Myöhemmin Zátopekistä ja Schadesta tuli elinikäiset ystävät. Schade osallistui Saksojen yhteisessä joukkueessa myös Melbournen olympialaisiin 1956, jossa hän sijoittui 5 000 metrillä kahdenneksitoista ja 10 000 metrillä yhdeksänneksi.


title: Herbert Schade

text: 1955 Saksan yleisurheiluliitto myönsi Schadelle Rudolf-Harbig-muistopalkinnon. Schade lopetti urheilu-uransa vuonna 1958.


title: Ad Decimumin taistelu

text: Ad Decimumin taistelu käytiin 13. syyskuuta 533 Pohjois-Afrikassa nykyisen Tunisian alueella osana vandaalisotaa. Taistelussa itäroomalainen sotapäällikkö Belisarius kukisti vandaalien kuninkaan Gelimerin johtaman armeijan. Taistelu käytiin Karthagon eteläpuolella, kymmenennen mailikiven ("Ad Decimum") kohdalla kaupungista (noin 13 kilometriä Karthagosta).


title: Ad Decimumin taistelu

text: Itä-Rooman keisari Justinianus I lähetti vuonna 533 sotapäällikkö Belisariuksen valtaamaan Pohjois-Afrikkaa takaisin vandaaleilta, jotka olivat perustaneet sinne oman kuningaskuntansa 400-luvulla. Belisariuksen armeija rantautui Pohjois-Afrikkaan, nykyisen Tunisian alueelle syksyllä 533. Vandaalien kuningas Gelimer kokosi armeijan ja marssi roomalaisia vastaan. Hän suunnitteli piirittävänsä Belisariuksen joukot ja saavansa heidät ansaan vuorensolassa. Gelimerin veljen Ammataksen piti hyökätä edestä ja kuninkaan itse takaa.


title: Ad Decimumin taistelu

text: Aikalaishistorioitsija Prokopioksen mukaan Gelimer lähetti sukulaisensa (serkku, tai ehkä sisaren- tai veljenpoika) Gibamunduksen 2 000 miehen kanssa koukkaamaan roomalaisten sivustaan, mutta historioitsija Ian Hughesin mukaan tämä on epätodennäköistä maastonmuotojen takia. Hänen mukaansa Gelimerin tarkoituksena oli lähettää Gibamundus turvaamaan Karthagon kaupunki, joka oli Ammataksen lähdettyä jäänyt suojattomaksi.


title: Ad Decimumin taistelu

text: Belisariuksen upseeri Johannes Armenialainen komensi 300 miehen ratsuväkiosastoa, joka eteni yhdessä 600 miehen hunniosaston kanssa noin neljä kilometriä Rooman armeijan edellä. Vandaalien tiedustelijat kohtasivat roomalaisten osastot 45 kilometriä Karthagosta. Seuraavan neljän päivän ajan molemmat armeijat etenivät varovaisesti Ad Decimumin läheisyyteen.


title: Ad Decimumin taistelu

text: Taistelu käytiin 13. syyskuuta ja se meni vandaalien kannalta alusta asti pieleen. Ammatas hyökkäsi liian aikaisin ja Johanneksen joukot kukistivat hänen osastonsa ja tappoivat hänet. Johannes ajoi Ammataksen sotilaita takaa aina Karthagon porteille saakka ja aiheutti heille raskaita tappioita. Hunnit kukistivat Gibamunduksen, tappoivat hänet ja ajoivat hänen joukkonsa pakoon. Samaan aikaan Belisarius oli päävoimiensa kanssa pystyttänyt leirin parin kilometrin päähän taistelupaikalta. Hän jätti vaimonsa Antoninan ja jalkaväen leiriin ja eteni pelkän ratsuväen kanssa tiedustelemaan vihollisen liikkeistä ja koosta. Belisarius ei aikonut taistella vielä tässä vaiheessa. Foederati-osasto lähetettiin edeltä ja Belisarius tuli perästä "bucellariusten" ja lopun ratsuväen kanssa. Foederatit pääsivät taistelupaikalle ja saivat tietää Johanneksen menestyksestä, mutta Gelimerin hyökkäys ajoi heidät pakoon. Foederatit pakenivat Belisariuksen luokse, joka päätti hyökätä Gelimeriä vastaan. Vandaalit olivat voittamassa taistelun, mutta Gelimerin saatua tietää veljensä Ammataksen kuolemasta he menettivät rohkeutensa ja pakenivat. Belisarius hyökkäsi sekasortoon vajonneiden vandaalien kimppuun ja kukisti heidät. Pian myös Johannes ja hunnit liittyivät häneen. Taistelun jälkeen Belisarius marssi Karthagoon, joka antautui.


title: Dennis Gabor

text: Dennis Gabor (; 5. kesäkuuta 1900 Budapest, Itävalta-Unkari – 8. helmikuuta 1979 Lontoo, Yhdistynyt kuningaskunta) oli unkarilainen fyysikko, joka keksi hologrammit.


title: Dennis Gabor

text: Gabor opiskeli insinööritieteitä Budapestissä ja Berliinissä saaden tekniikan tohtorin arvon 1927, jonka jälkeen hän alkoi työskennellä Siemens & Halske -yhtiöllä. Hän pakeni natseja 1933 Englantiin ja työskenteli Thomson-Houston -yhtiölle Warwickshiressä. Vuonna 1949 hän siirtyi Imperial College Londonin yliopistoon, jossa hän astui soveltavan elektronifysiikan virkaan.


title: Dennis Gabor

text: Vuosien 1947-1948 aikana Gabor keksi hologrammit työnsä ohessa ja sai siitä Nobelin fysiikan palkinnon vuonna 1971. Hologrammeista ei tullut kaupallisesti käyttökelpoisia ennen laserin keksimistä 1960.


title: Mikko Ala-Leppilampi

text: Mikko Juhani Ala-Leppilampi (24. heinäkuuta 1943 Kannus – 22. helmikuuta 2005 Pihtipudas) oli suomalainen este-, kestävyys- ja maastojuoksija.


title: Mikko Ala-Leppilampi

text: Moninkertaisen Suomen mestarin Ala-Leppilammen paras arvokisasaavutus oli Helsingin EM-kisojen viides tila 3 000 metrin esteissä vuonna 1971. Münchenin kesäolympialaisissa 1972 hän oli samalla matkalla kymmenes.


title: Mikko Ala-Leppilampi

text: Esteissä Ala-Leppilammen paras tulos oli Tukholmassa 2. syyskuuta 1973 juostu 8.25,33, joka oli kauden kahdeksanneksi nopein aika maailmassa. Ajallaan Ala-Leppilampi on matkan yhdeksänneksi nopein suomalainen.


title: Mikko Ala-Leppilampi

text: Ala-Leppilampi kuoli liikenneonnettomuudessa Pihtiputaalla helmikuussa 2005. Onnettomuudessa Ala-Leppilammen auto törmäsi tien penkkaan ja Ala-Leppilampi menehtyi sairaskohtaukseen hieman sen jälkeen kun hän oli noussut autosta.


title: Mikko Ala-Leppilampi

text: Münchenin kesäolympialaisissa 1972 Ala-Leppilammen onnistui loukata päänsä juuri ennen 3 000 metrin estejuoksun finaalia. Verentulon estämiseksi hänen päähänsä kiedottiin valkoinen rätti, joka päässä hän ilmestyi lähtöviivalle vain hetki ennen lähtölaukausta. Ensimmäisellä kuivaesteellä hän kuitenkin kaatui ja hänen kätensä murtui. Kaikesta huolimatta Ala-Leppilampi juoksi loppuun asti ja oli lopulta kymmenes.


title: Araukariat

text: Araukariat ("Araucaria") on araukariakasvien heimoon kuuluva havupuusuku. Siihen kuuluu 19 lajia ainavihantia puita, joita esiintyy luonnonvaraisena hajanaisella alueella eteläisellä pallonpuoliskolla Etelä-Amerikassa, Australaasiassa sekä joillakin Tyynenmenren saarilla. Araukarioita on monesti kutsuttu ”eläviksi fossiileiksi”, sillä sukuun tunnistettavasti kuuluvia puita oli olemassa jo jurakaudella.


title: Araukariat

text: Suvun nimet viittaavat Etelä-Amerikan alkuperäiskansoihin kuuluviin mapucheihin lukeutuviin pehuencheihin, joita kutsuttiin aiemmin nimellä "Araucano". Pehuenchet ovat perinteisesti asuneet chilenaraukarian ("Araucaria araucana") luontaisella elinalueella, ja keränneet puun siemeniä ruoaksi.


title: Araukariat

text: Araukariat ovat ainavihantia, pihkaisia puita. Oksat haarautuvat yleensä rungosta säännöllisinä kiehkuroina. Varret ovat pitkään tiheään kasvavien lehtien peittämiä. Nuorilla puilla oksitus ulottuu maahan asti, mutta vanhemmiten puilla on usein korkealle oksaton runko. Latvuksen muoto vaihtelee kapean pylväsmäisestä leveän sateenvarjomaiseen. Silmut ovat suhteellisen pieniä ja silmusuomuttomia. Rungon kuori voi hilseillä suomumaisina tai suurina levyinä, tai kapeampina vaakasuuntaisina liuskoina.


title: Araukariat

text: Lehdet ovat monivuotisia, ruodittomia ja asennoltaan kierteisiä. Ne säilyvät joillakin lajeilla pitkään rungossakin. Lehtien muoto vaihtelee neulasmaisesta suomumaiseen ja suikeaan. Joillakin lajeilla on erillisiä muodoltaan ja kooltaan eroavia varhais- ja myöhäislehtiä. Lehdet ovat yleensä abaksiaaliselta eli selänpuoleiselta pinnaltaan kölillisiä. Lehtien laidat voivat olla ehyitä, hienohampaisia tai nystyisiä. Ilmarakoja on tavallisesti lehden kummallakin pinnalla, mutta enemmän adaksiaalisella eli vatsanpuoleisella pinnalla. Lehdessä on tavallisesti useita johtojänteitä ja pihkatiehyitä. Lehdet karisevat yleensä pienempien oksanhaarojen kanssa kokonaisina.


title: Araukariat

text: Araukariat voivat lajista riippuen olla yksikotisia, jolloin erilliset hede- ja emikukinnot sijaitsevat samassa puuyksilössä tai kaksikotisia, jolloin ne sijaitsevat eri yksilöissä. Kukinnot kasvavat yksittäin ja voivat kehittyä kärki- tai hankasilmuihin. Niiden tyvellä on yleensä useita tukilehtiä. Hedekukintojen eli hedekäpyjen muoto vaihtelee lieriömäisestä munanmuotoiseen. Ne ovat aluksi pystyjä, mutta usein pölytyksen aikaan riippuvia, ja karisevat pian pölytyksen jälkeen. Hedekukinto koostuu lukuisista rangan ympärille kierteisesti asettuneista hedelehdistä. Hedelehti koostuu kapeasta varresta ja sen kärjessä olevasta lavasta. Lapa voi olla muodoltaan kolmiomainen, vinoneliömäinen tai kilpimäinen. Hedelehdessä on 6–20 siitepölyä tuottavaa pölylokeroa.


title: Araukariat

text: Emikukinnot eli kävyt ovat yleensä pyöreitä, suuria ja pihkaisia. Kävyt koostuvat kierteisesti paksun rangan ympärille asettuneista suomuista. Suomut itsessään koostuvat suuremmasta peitinsuomusta ja sen ympäröimästä pienemmästä emisuomusta, jotka ovat osittain yhteenkasvaneet. Kävyt kypsyvät tavallisesti toisena vuotenaan ja hajoavat kypsyttyään käpysuomujen karistessa, jolloin siemenet leviävät ympäristöön. Siemenet ovat siivettömiä ja muodoltaan kiilamaisia. Itäminen on yleensä epigeeistä eli maanpäällistä, jolloin sirkkalehdet nousevat maan pinnalle, mutta queenslandinaraukarialla ("Araucaria bidwillii") hypogeeista, jolloin ne jäävät maan pinnan alle.


title: Araukariat

text: Araukariat ovat araukariakasvien heimoon kuuluvia havupuita. Suvun nykyisin elävät lajit voidaan jakaa sekä kasvienosien ulkomuodon että geneettisen tutkimuksen perusteella selvästi neljään sektioon, joissa on yhteensä 19 lajia. Näiden nykyisin elävien lajien lisäksi sukuun on kuvattu useita esihistoriallisia lajeja.Araukarioilla on hyvin hajanainen levinneisyys. Niitä esiintyy luonnonvaraisena Australiassa, Indonesiassa, Papuassa-Uudessa-Guineassa, Uudessa-Kaledoniassa, Norfolkinsaarella sekä Etelä-Amerikassa Argentiinassa, Brasiliassa ja Chilessä. Selvästi suurin lajirunsaus on Uudessa-Kaledoniassa, jossa kasvaa kotoperäisenä 13 suvun 19 lajista.


title: Araukariat

text: Aiemmin kehityshistoriansa aikana araukarioita on kasvanut huomattavasti laajemmalla alueella sekä eteläisellä että pohjoisella pallonpuoliskolla. Suvun ei uskota koskaan ylittäneen valtameriä, vaan levittäytyneen nykyisen Etelä-Amerikan, Australian ja Uuden-Kaledonian alueiden välillä ennen kuin maa-alueet erkanivat toisistaan aikaisemman Gondwanan mantereen hajotessa liitukaudella yli 100 miljoonaa vuotta sitten.


title: Araukariat

text: Araukarioita kasvaa luonnossa monentyyppisissä olosuhteissa. Monet lajit, kuten parananaraukaria, queenslandinaraukaria ja papuanaraukaria kasvavat harvakseltaan ylispuuna monilajisissa metsissä. Chilenaraukaria kasvaa lämpimänlauhkeissa, kosteissa vuoristometsissä, kun taas parananaraukaria kasvaa kuivemmissa metsissä sekä myös avoimemmilla, savannimaisilla alueilla. Queenslandinaraukaria ja papuanaraukaria kasvavat trooppisissa sademetsissä. Useimmat Uuden-Kaledonian lajit puolestaan ovat pienikokoisia puita, jotka ovat sopeutuneet kasvamaan alueelle tyypillisillä vähäravinteisilla serpentiinimailla.


title: Araukariat

text: Usean araukarian suuret siemenet ovat syötäviä. Chilenaraukarian siemenillä on ollut tärkeä asema niiden levinneisyysalueella asuneiden mapuchejen kulttuurissa. Siemenet ovat perinteisesti olleet tärkeä osa mapuchejen ruokavaliota talvella, ja puulla on ollut kansalle myös uskonnollista merkitystä. Queenslandinaraukarian elinalueilla asuneet Australian aboriginaalit ovat perinteisesti keränneet sen siemeniä ruoaksi. Näiden kahden lajin lisäksi myös parananaraukarian siemeniä käytetään ruokana.


title: Araukariat

text: Monet araukariat ovat suurikokoisina puina olleet paikallisesti tärkeitä puutavaran lähteinä. Lisäksi useat suvun lajit ovat yleisiä koristepuita subtrooppisen ja trooppisen ilmaston alueilla sekä chilenaraukaria lauhkean ilmaston alueella. Erityisesti norfolkinaraukariaa on pitkään kasvatettu myös huonekasvina. Sitä on myyty Suomessa myös ”huonekuusen” nimellä.


title: Glenn Hughes (laulaja)

text: Glenn Martin Hughes (18. heinäkuuta 1950 – 4. maaliskuuta 2001) oli diskoyhtye Village Peoplen alkuperäinen nahkamies vuosina 1977–1996, ja hänen bassoäänensä on kuultavissa tärkeässä osassa lähes jokaisen Village People -hitin taustalla.


title: Glenn Hughes (laulaja)

text: Hughes toimi 1970-luvulla tietullina New Yorkissa. Hänen ystävänsä kehottivat häntä vastaamaan tuottaja Jacques Moralin ilmoitukseen, jossa etsittiin hyvännäköisiä ja viiksekkäitä laulajia ja tanssijoita. Hughes harrasti moottoripyöriä, ja niin hän puki yhtyeen roolileikissä ylleen mustan nahkapuvun ketjuineen ja kasvatti niin kutsutut ”handlebar”-viikset. Village Peoplen hittien myötä hänestä tuli yksi diskon kulta-ajan tunnetuimmista ikoneista. Vastoin yleistä luuloa Glenn Hughes oli hetero, ei homo. Hughes oli tunnettu myös siitä, että hänet saattoi usein nähdä chopper-pyöränsä selästä New Yorkin kaduilla.


title: Glenn Hughes (laulaja)

text: Hughes lopetti tanssimisen yhtyeessä tuntemattomista syistä vuonna 1996, mutta pysyi mukana järjestelypuolella. Hughesilla todettiin keuhkosyöpä, johon hän kuoli 2001, ja hänet haudattiin nahka-asussa Saint Charlesin hautausmaalle Farmingdalessa, joka sijaitsee Long Islandilla New Yorkin osavaltiossa.


title: Glenn Hughes (laulaja)

text: Village Peoplen Glenn Hughesia ei pidä sekoittaa samannimiseen rock-basisti-laulaja Glenn Hughesiin, joka esiintyi muun muassa Deep Purplessa ja Black Sabbathissa.


title: Ala-Kanada

text: Ala-Kanada oli Yhdistyneen kuningaskunnan siirtokunta Pohjois-Amerikassa, St. Lawrence -joen itäpäädyssä. Se käsitti nykyisen Québecin provinssin eteläosan.


title: Ala-Kanada

text: Ala-Kanada luotiin vuonna 1791, kun brittiläinen siirtokunta Québec jaettiin Ala- ja Ylä-Kanadaan.


title: Ala-Kanada

text: Ala-Kanada muodostui osasta entisestä Ranskan siirtokunnasta nimeltä Uusi Ranska, joka luovutettiin Yhdistyneelle kuningaskunnalle, kun se oli voittanut Ranskan muun muassa seitsenvuotisessa sodassa. Muista entisen Uuden Ranskan Yhdistyneelle kuningaskunnalle luovutetuista osista muodostuivat Ylä-Kanada ja Nova Scotia, sekä myöhemmin myös New Brunswick ja Prinssi Edwardin saari.


title: Ala-Kanada

text: Ala- ja Ylä-Kanada, sekä niiden lakia säätävät elimet lakkautettiin 1841. Siirtokunnat yhdistettiin Kanadan provinssiksi.


title: Alexis Argüello

text: Alexis Argüello (19. huhtikuuta 1952 Managua, Nicaragua – 1. heinäkuuta 2009) oli nicaragualainen nyrkkeilijä. Hänen uransa parhaimmat vuodet ajoittuivat 1970—1980-luvulle, jolloin hän oli painoluokissaan maailman huipulla. Ammattilaisurallaan hän otteli 88 ottelua, joista voitti 80 (64 tyrmäyksellä) ja hävisi kahdeksan.


title: Alexis Argüello

text: Höyhensarjalaiseksi Argüello oli kooltaan huomattavan pitkä ja ulottuva, 176 senttimetrin mittainen. Hän ryhtyi ammattilaiseksi vuonna 1968 ja eteni kuudessa vuodessa WBA-liiton höyhensarjan maailmanmestaruusotteluun Panamáan Ernesto Marcelia vastaan. Hän hävisi ottelun, mutta saman vuoden loppupuolella voitti kyseisen tittelin kukistettuaan mestaruusottelussa Kalifornian Inglewoodissa kääpiösarjaa aiemmin hallinneen Ruben Olivaresin tyrmättyään tämän 13. erässä. Hän puolusti mestaruuttaan menestyksekkäästi Leonel Hernandezia, Rigoberto Riascoa, Royal Kobayashia ja Salvador Torresia vastaan. Tämän jälkeen hän siirtyi painoluokissa pykälää ylemmäksi, koska painon pitäminen tarpeeksi alhaalla tuotti vaikeuksia.


title: Alexis Argüello

text: Argüello jatkoi menestyskulkuaan myös ylemmässä höyhensarjassa ja onnistui saamaan iskuihinsa enemmän voimaa, koska painoa ei tarvinnut pitää yhtä tiukasti kurissa. Tammikuussa 1978 hän kukisti WBC-liiton ylemmän höyhensarjan maailmanmestaruusottelussa Alfredo Escalaran. Hän puolusti mestaruuttaan menestyksekkäästi Rey Tamia, Diego Alcalaa, Arturo Leonia, Escaleraa, Rafael Limonia, Bobby Chaconia, Ruben Castilloa ja Rolando Navarretea vastaan. Hänen ainoa tappionsa moneen vuoteen oli samana vuonna pistetappio 10-eräisessä tittelittömässä ottelussa Vilomar Fernandezille.


title: Alexis Argüello

text: Nicaraguan sisällissodan jälkeen 1979 sandinistien hallinto valtiollisti Argüellon omaisuuden, ja yksi hänen veljistään kuoli taistelussa vallankumouksellisia vastaan. Argüello palasi kotoaan Miamista takaisin synnyinmaahansa ja taisteli vastavallankumouksellisten oikeistolaississien puolella.


title: Alexis Argüello

text: Vuonna 1981 Argüello siirtyi jälleen yhtä painoluokkaa ylemmäs ja voitti kesäkuussa Lontoossa WBC-liiton kevytsarjan maailmanmestaruusottelussa skotlantilaisen Jim Wattin. Argüelloa pidettiin ennakkosuosikkina, mutta Watt säilyi pystyssä täydet 15 erää, mutta hävisi pisteillä. Voittonsa ansiosta Arguellosta tuli ammattilaisnyrkkeilyhistorian kuudes nyrkkeilijä, joka on saavuttanut mestaruuden kolmessa painoluokassa. Tätä mestaruuttaan hän puolusti menestyksekkäästi tuolloin 20-vuotiasta tulevaa mestaria Ray Mancinia, Roberto Elizondoa, James Buscemea ja Andrew Ganigania vastaan.


title: Alexis Argüello

text: Argüello luopui myös kolmannesta mestaruudestaan vapaaehtoisesti ja siirtyi vuonna 1982 jälleen yhtä painoluokkaa ylemmäksi, ylempään kevytsarjaan. Hän kohtasi Miamissa 23 800 katsojan edessä sarjaa hallinneen Aaron Pryorin, joka siihen mennessä oli tyrmännyt 31 vastustajastaan kahta lukuun ottamatta kaikki. Promoottori Bob Arum mainosti ottelua nimellä The Battle of the Champions. Taistelua luonnehdittiin vuoden parhaimmaksi ja myöhemmin The Ring on valinnut sen vuosikymmenen parhaaksi otteluksi. 14. erässä Pryor tyrmäsi Argüellon. Vuoden kuluttua Argüello ja Pryor kohtasivat uudelleen, tällä kertaa voitto meni kymmenennessä erässä teknisellä tyrmäyksellä Pryorille. Ottelun jälkeen Arguello ilmoitti lopettavansa uransa, mutta päätös ei täysin pitänyt, sillä hän palasi vuosikymmenen aikana kehään kolme kertaa vuoden välein ja voitti kaikki ottelut. Hän nousi kehään vielä vuonna 1995, mutta kärsi pistetappion melko tuntemattomalle Scott Walkerille.


title: Alexis Argüello

text: Vuodesta 2008 kuolemaansa saakka Argüello toimi Managuan pormestarina. Hänet löydettiin ammuttuna kotoaan 1. heinäkuuta 2009. Hän oli tehnyt itsemurhan ampumalla käsiaseella sydämeensä.


title: Herbert Henry Asquith

text: Herbert Henry Asquith, Oxfordin ja Asquithin jaarli (12. syyskuuta 1852 Morley, Englanti – 15. helmikuuta 1928 Sutton Courtenay, Englanti) oli brittiläinen liberaalipoliitikko joka toimi Yhdistyneen kuningaskunnan pääministerinä 1908–1916. Asquithin huomattavimpina poliittisina saavutuksina pidetään mittavaa sosiaalista uudistustyötä sekä vuoden 1911 "Parliament Actia", joka poisti ylähuoneen oikeuden lakiesitysten kumoamiseen. Hän vei Britannian ensimmäiseen maailmansotaan 1914, mutta joutui jättämään pääministeriyden kaksi vuotta myöhemmin hallituksen sotapolitiikasta esitetyn kritiikin vuoksi.


title: Herbert Henry Asquith

text: Hänet valittiin parlamenttiin 1886 Fife Eastista Skotlannista. Asquith toimi sisäministerinä William Gladstonen hallituksessa 1892. Liberaalit hävisivät vaalit 1895 ja olivat oppositiossa kymmenen vuotta. Vuoden 1906 vaalivoiton jälkeen Asquithista tuli valtiovarainministeri Henry Campbell-Bannermanin hallitukseen. Hän tuki voimakkaasti vapaakauppaa. Kun Campbell-Bannerman erosi huhtikuussa 1908 huonon terveyden vuoksi, Asquithista tuli pääministeri.


title: Herbert Henry Asquith

text: Asquithin valtakaudella Britannia kävi kallista varustelukilpaa saksalaisten kanssa ja aloitti mittavan sosiaalisten uudistusten ohjelman, johon kuului muun muassa kansaneläkkeen käyttöönotto 1908. Konservatiivit vastustivat ankarasti enempiä uudistuksia ja konservatiivien käytettyä hyväkseen enemmistöään ylähuoneessa hylkäämään valtiovarainministeri David Lloyd Georgen budjetin 1909, ajauduttiin perustuslailliseen kriisiin ja uusiin vaaleihin tammikuussa 1910.


title: Herbert Henry Asquith

text: Vaalien jälkeen liberaaleilla oli kahden edustajan johto konservatiiveihin nähden, muttei määräenemmistöä. Hallitus muodostettiin irlantilaisnationalistien tuella, mutta uusiin vaaleihin päädyttiin jo joulukuussa. Tässä tilanteessa vedottiin kuningas Edvard VII:hen, jotta ylähuoneeseen nimitettäisiin uusia liberaaleja aatelisia sen saamiseksi myötämieliseksi hallitukselle. Edvard suostuikin tähän seuraavien vaalien jälkeen, mutta kuoli toukokuussa 1910. Hänen poikansa Yrjö V ei halunnut ensimmäisenä toimenaan ryhtyä tähän hyökkäykseen aristokratiaa vastaan, ja Asquith käytti kaiken vaikutusvaltansa kuninkaan vakuuttamiseksi. Kuningas ryhtyikin tähän joulukuussa järjestettyjen vuoden 1910 toisten vaalien jälkeen.


title: Herbert Henry Asquith

text: Liberaalit voittivat taas niukasti ja Asquith ajoi läpi vuoden 1911 Parliament Actin, joka leikkasi huomattavasti ylähuoneen valtaa. Ylähuone ei enää voinut hylätä alahuoneen lakiesityksiä, vain viivyttää niitä. Tämä ja vuoden 1949 Parliament Act muodostavat osan Yhdistyneen kuningaskunnan perustuslaeista.


title: Herbert Henry Asquith

text: Hinta irlantilaisten tuesta oli kolmas Irlannin home rule -laki, joka hyväksyttiin 1914, mutta sen toimeenpanoa lykättiin suursodan syttymisen vuoksi. Asquith julisti sodan Saksan keisarikunnalle 4. elokuuta 1914 Saksan hyökättyä Belgiaan, jota Britannia suojeli vuoden 1839 sopimuksen mukaan.


title: Herbert Henry Asquith

text: Hallitus hajosi toukokuussa 1915 ylipäällikkö Sir John Frenchin mainittua "The Timesin" reportterin haastattelussa Neuve Chapellen taistelun häviön syyksi riittämättömän tykistön ammustilanteen (ns. "Shell Crisis"). Asquith muodosti uuden hallituksen ottamalla opposition johtajat mukaansa hallitukseen. Sekä konservatiivit ja liberaalit moittivat hallitusta sotatilanteesta, ml. epäonnistuneesta Gallipolin maihinnoususta, vuoden 1916 Sommen taistelusta ja Irlannin pääsiäiskapinasta huhtikuussa 1916. Pääministeriksi pyrkinyt David Lloyd George hajotti liberaalien rivit ja Asquith erosi 5. joulukuuta 1916. Lloyd Georgesta tuli pääministeri koalitiohallituksen johdossa kaksi päivää myöhemmin.


title: Herbert Henry Asquith

text: Pääministerikautensa jälkeen Asquith pysyi liberaalipuolueen johdossa, jopa menetettyään parlamenttipaikkansa vuoden 1918 vaaleissa. Hän palasi alahuoneeseen 1920 täytevaaleissa. Asquithin tuella Ramsay MacDonald nousi pääministeriksi Labour-vähemmistöhallituksen johdossa.


title: Herbert Henry Asquith

text: Asquith aateloitiin varakreiviksi 1924 ja Oxford ja Asquithin jaarliksi 1925. Hän menetti parlamenttipaikkansa 1924 vaaleissa Labour-hallituksen kaatumisen jälkeen, ja Lloyd George nousi liberaalien parlamenttiryhmän johtoon, mutta Asquith oli puolueen johdossa 1926 asti, jolloin Lloyd George seurasi häntä ja päätti viimein puolueen jaon.


title: Megatokyo

text: Megatokyo on suosittu, manga-tyyliin piirretty nettisarjakuva, jota päivitetään maanantaisin, keskiviikkoisin ja perjantaisin. Sarjakuvan tekijä on arkkitehti Fred Gallagher. Alkujaan mukana oli myös Rodney Caston. Sarjakuva ilmestyi ensimmäisen kerran 14. heinäkuuta 2000.


title: Megatokyo

text: Megatokyon tarina on keskittynyt Piron, mangasta ja animesta kiinnostuneen otakun ja pelihullun Largon matkaan ja elämään Tokiossa, Japanissa.


title: Megatokyo

text: Megatokyoa on käännetty myös muille kielille, muun muassa suomeksi, saksaksi ja espanjaksi.


title: Verkkouutiset

text: Verkkouutiset on suomalainen poliittinen verkkolehti, jota tuottaa Kansallisen Kokoomuksen omistama Kansalliskustannus Oy.


title: Verkkouutiset

text: Verkkouutisten vastaava päätoimittaja on Alberto Claramunt ja toimitusjohtaja Timo Elo. Verkkouutiset ja sen sisarlehti Nykypäivä ovat "kokoomuksen äänenkannattajia, mutta emme äänitorvia". Claramuntin edeltäjä Tapani Mäkinen irtisanottiin tehtävästä maaliskuussa 2013, jolloin Calaramunti tuli hänen seuraajakseen, ensin v.t:nä ja kuukauden kuluttua vakituisena.


title: Verkkouutiset

text: Verkkouutiset julkaisee ajankohtaisia politiikan, talouden, kotimaan ja ulkomaiden uutisia. Blogikirjoituksista osa vastaa väljästi puolueen piirissä olevia näkemyksiä.


title: Verkkouutiset

text: Verkkouutiset aloitti syyskuun alussa 1996. Ensimmäisinä toimintavuosinaan palvelun sisältö päivittyi kerran viikossa. Vuonna 2001 sen ulkoasua uudistettiin ensimmäisen kerran, ja samalla sivustolle tulivat päivittäiset pikauutiset. Viimeksi Verkkouutisten ulkoasu uudistettiin vuoden 2013 huhtikuussa.


title: Verkkouutiset

text: Verkkouutisten uutispäällikkö Pete Pakarinen voitti 2008 Euroopan parlamentin journalismipalkinnon internet-sarjassa. Hän sai palkinnon laitonta maahanmuuttoa koskevasta artikkelistaan.


title: Mediaväkivalta

text: Mediaväkivallalla tarkoitetaan tavallisimmin näkyvän, fyysisen väkivallan tai sen uhan esittämistä eri mediaformaateissa. Mediaväkivalta voi olla joko ulkoisesti passiivisesti katsottavaa kuvaohjelmaa, joka sisältää edellä mainittua väkivaltaa, kuten murhia, ampumista ja tappelua, tai vuorovaikutteista käyttäjän ulkoisesti aktiivista toimintaa väkivaltasisältöisen mediavälineen ja sisällön, kuten tietokonepelien kanssa.


title: Mediaväkivalta

text: Väkivalta eri muodoissaan on populaarikulttuurin keskeinen osa, jota paheksutaan ja kammoksutaan samalla kun rikollisuuden ja väkivallan viihteellinen, stimuloiva merkitys on kiistaton osa koko populaarikulttuuria. On muun muassa mediakasvatuksellisesti mielenkiintoista, että väkivallalla ja väkivaltaviihteellä ei ole rajoittajanaan samanlaista tabuluonnetta kuin seksillä, vaan kulttuurimme on sen kyllästämää pikkulasten sotaisista leluista alkaen.


title: Mediaväkivalta

text: Mediaväkivallan tutkimus on keskittynyt pääosin ulkoisesti passiivisena katsottavan mediaväkivallan vaikutusten tutkimiseen, joskin viime vuosina on kiinnostuttu myös vuorovaikutteisen median vaikutuksista. Vähemmän tiedetään muunlaisen väkivallan, kuten epäsuoran väkivallan, psyykkisen ja rakenteellisen alistamisen ja vallankäytön vaikutuksista. Tutkimus on myös keskittynyt enemmän viihdeväkivallan kuin todellisen (uutis-)väkivallan vaikutusten tutkimiseen.


title: Mediaväkivalta

text:
Mediaväkivallan vaikutuksista on käyty kiivasta keskustelua, mutta kiistattomia tutkimustuloksia ei ole vielä saatu. Ongelmana väkivaltaviihteen tutkimuksessa näyttää olevan mediaväkivallan vaikutusten näkeminen liian yksinkertaisena syy-seuraussuhteena. Varsinkin poliittisten vaikuttajien puheissa tällainen suoraviivainen käsitys mediaväkivallan vaikutuksista on yleinen. Mediaväkivallan tutkimuksessa korostetaan kuitenkin, että jokainen vastaanottaja on erilainen ja siten vaikutuksetkin ovat väistämättä erilaisia. Mediaväkivallan tutkimuksessa yleisimmät mallit media(väkivallan) vaikutuksista ovat muun muassa:
George Gerbnerin kultivaatiomalli syntyi 1970-luvulla.


title: Mediaväkivalta

text: Elisabeth Noelle-Neumannin konsonanssimallin perusidea on se, että media tarjoaa vahvistavaa tukea ja informaatiota valikoidusti ja vain osalle ihmisten käsityksistä jotka ovat samansuuntaisia median tarjoaman kuvan kanssa, vahvistaen niitä. Konsonanssin vastakohta on dissonanssi (riitasointu).


title: Mediaväkivalta

text: Elisabeth Noelle-Neumannin hiljaisuuden spiraali -mallin perusideana on se, että yksilö ei halua tulla sosiaalisesti eristetyksi. Tämän takia ihmiset etsivät lähiympäristöstään vihjeitä siitä, mitä on sosiaalisesti soveliasta ilmaista ja mihin suuntaan näistä asioista puhuminen on menossa.


title: Mediaväkivalta

text: Median käytön aktivaatiomalli kuvaa median tiedostamattomia ja biologisia motiiveja motiiveja mediankäytössä ja -valinnassa sekä muun muassa median käyttöä vireystason säätelyssä ja "mielialalääkkeenä". Aktivaatiomallin perusidea on tarkastella psyykkisiä ja tiedostamattomia tarpeita, jotka säätelevät ja ohjaavat mediankäyttöä ja -valintaa.


title: Mediaväkivalta

text: Tulkintakehysmallin lähtökohtana on se, että (valta)median nähdään luovan esittämiensä asioiden ympärille tietyn näkökulman ja tietyt tarkastelukehykset, joiden pohjalta yksilöt tulkitsevat mediassa näkemäänsä ja kuulemaansa. Tässä kehystämisprosessissa median luomien näkökulmien kautta huomio kohdistetaan usein vain joihinkin näkökohtiin ja muut, esimerkiksi heikompiäänisessä vastamediassa esitetyt, jätetään helposti kokonaan esityksen ulkopuolelle. Esimerkkinä tästä voidaan pitää muun muassa perheväkivallasta tai ympäristökysymyksistä käytyä keskustelua. Esimerkiksi media voi ympäristökysymyksiä esittäessään tuoda niistä esiin vain joko eettisiä tai materiaalisia arvoja, ja niitäkin vain hyvin valikoiden. Tulkintakehysmalli kuvaakin hyvin muun muassa median kautta tapahtuvaa asenteiden muuttumista ja samalla yleisen mielipiteen muodostumista.


title: Mediaväkivalta

text: Väkivaltaan turtumisen mallin ("turtumisteoria" eli "desensitization") perusideana on se, että runsaan mediasisällön, kuten väkivallan katselu pikkuhiljaa turruttaa katsojansa tunteita kyseistä toimintaa kohtaan ja johtaa empatiakyvyn heikkenemiseen sekä pahimmillaan joko väkivallan käytön kynnyksen alenemiseen tunnepidäkkeiden heikentyessä tai vastaavasti reagoimattomuuteen esimerkiksi väkivallan uhrin hätään myös todellisissa tilanteissa.


title: Mediaväkivalta

text: Katharsismalli painottaa paitsi mediaväkivallan välittömiä vaikutuksia myös mediaväkivallan aggressiovaikutuksia. Katharsismallin mukaan mediaväkivalta toimii sitä katsovia puhdistavana kokemuksena. Ihmiset voivat purkaa mediaväkivaltaan sisäisiä aggressioitaan, eikä heidän siten tarvitse itse ryhtyä vakivaltaisiin tekoihin. Mediaväkivalta nähdään siis jännitteiden laukaisijana. Katharsis-malli on mediaväkivallan tutkimuksessa yksi kiistellyin näkökulma. Kultivaatiomalli toimii ikään kuin vastapoolina katharsis-mallille ja sosiaalisen oppimisen mallille.


title: Mediaväkivalta

text: Puutteellisen empatiakyvyn mallin perusta on Kirsti Lagerspetzin tutkimusryhmän useissa eri kulttuureissa toistetuissa tutkimuksissa joissa havaittiin erityisesti epäsuoran ja symbolisen väkivallan osalta, että esimerkiksi sosiaalinen älykkyys tai kognitiiviset tiedot väkivallan vaikutuksista eivät välttämättä vähentäneet väkivaltaa vaan saattoivat jopa lisätä sitä. Tärkeimmäksi väkivallan vastavoimaksi näytti asettuvan empatiakyky, ts. kyky asettua toisen ja väkivaltatilanteessa uhrin asemaan ja tuntea empatiaa häntä kohtaan.


title: Mediaväkivalta

text: Empatiakyvyn heikkouden aiheuttama taipumus väkivaltaan, joka usein näyttää liittyvän myös yleisempään tunneköyhyyteen, esiintyy erityisesti epäsuorassa väkivallassa kuten koulu- ja työpaikkakiusaamisessa, jossa aikaisemmin ajatellusti kiusaajat eivät ole välttämättä sosiaalisesti heikkolahjaisia, vaan voivat olla hyvinkin taitavia. Ilmiössä näyttääkin leimaa-antava piirteenä olevan tunnekyvyn ja erityisesti empatiakyvyn puutteet.


title: Mediaväkivalta

text: Vastaava ilmiö, empatiakyvyn puutteet, on havaittu olevan myös esimerkiksi psykopatian taustalla.


title: Mediaväkivalta

text: Sosiaalisen informaationkäsittelyn teoriat ovat ryhmä mediaväkivallan vaikutuksia kuvaavia malleja. Niiden perusmuotona pidetään Albert Banduran sosiaalisen oppimisen mallin pohjalta kehitettyä sosiaalisen informaationkäsittelyn teoriaa, jossa puhtaan sosiaalisen jäljittelyn lisäksi korostetaan yksilön sosiaalista informaationkäsittelyä ja hänen näkemälleen ja kokemalleen toiminnalle antamaa yksilöllistä merkitystä.


title: Pietari–Paavalin kirkko (Viipuri)

text: Pietari–Paavalin kirkko on nykyisin Viipurin ainoa säilynyt luterilainen kirkko. Se oli ennen alueluovutuksia Viipurin ruotsalaisen ja saksalaisen seurakuntien yhteinen kirkko ja nykyisin se on Inkerin kirkon alaisuuteen kuuluvan Viipurin luterilaisen seurakunnan kirkko. Kirkko sijaitsee Viipurin keskustassa Linnoituksen kaupunginosassa Torkkelinpuiston ja nykyisin niin ikään puistona olevan Paraatikentän välissä.


title: Pietari–Paavalin kirkko (Viipuri)

text: Pietari–Paavalin kirkon suunnittelivat arkkitehdit J. Brockman ja G. F. von Veldten, ja se valmistui vuonna 1799. Ennen kirkon valmistumista oli Viipurin kaikilla luterilaisilla seurakunnilla käytössään yhteinen kirkko, josta sittemmin tuli Viipurin maaseurakunnan kirkko. Kirkon vihkimisen yhteydessä kirkko nimettiin pyhälle Paavalille, tuolloin keisarina olleen Paavali I kunniaksi. Kirkon nimeksi vakiintui kuitenkin Pietari-Paavalin kirkko.


title: Pietari–Paavalin kirkko (Viipuri)

text: Pietari–Paavalin kirkko edustaa tyyliltään 1700-luvun lopun uusklassismia. Malliltaan kirkko on pitkäkirkko, jonka pääsisäänkäynnin puoleisessa päässä on kupolikattoinen torni. Tornin pohjaosa on nelikulmainen, mutta itse tornin kulmat on viistetty ja niitä koristavat korinttilaispilasterit, joiden välit ovat avonaiset.


title: Pietari–Paavalin kirkko (Viipuri)

text: Vastakkaisessa päässä alttarin takana on puolipyöreä apsis, jonka ikkunat tuovat valoa alttarille. Pääsisäänkäyntiä koristaa fasadi, jonka keskiosa hieman ulkonee muusta rakennuksesta. Fasadin keskiosassa on neljä joonialaista pilasteria. Pääoven molemmin puolin pilastereiden välissä on ikkunakomerot ja oven sekä ikkunakomeroiden yläpuolella on kolme pientä ikkunaa. Fasadin päätykolmiossa on Jumalan kultainen silmä -symboli. Kirkon sivuilla on sivusisäänkäynnit ja pienet eteiset. Sivuseinien ikkunat ovat kahdessa rivissä.


title: Pietari–Paavalin kirkko (Viipuri)

text: Kolmilaivaista kirkkosalia kiertävät lehterit. Kirkkosalin keskilaivaa erottaa sivulaivoista molemmin puolin viisi joonialaista pylvästä. Lehtereiden yläpuolella pylväät vaihtuvat korintolaisiksi pylväiksi, jotka kannattelevat kirkkosalin holvattua kattoa. Pääsisäänkäynnin puoleisessa päässä on urkuparvi, jota kannattelee kaksi pylvästä. Pääsisäänkäynnin molemmin puolin on pienet huoneet, joista johtavat portaat lehtereille. Kuoriosan molemmin puolin on myös huoneet, joista toisessa toimi sakaristo.


title: Pietari–Paavalin kirkko (Viipuri)

text: Kirkon alttarin keskeisenä hahmona oli ristiinnaulittu Kristus, jonka molemmin puolin oli kolme korinttilaista pylvästä, joiden päällä oli enkeliveistokset. Alttarin yläosaa hallitsi Jumalan kolmion muotoinen silmä, jota ympäröivät säteet. Kirkon alttarin suunnitteli kenraali, myöhemmin Suomen kenraalikuvernööri Fabian Steinheil.


title: Pietari–Paavalin kirkko (Viipuri)

text: Kirkko säästyi melko vähäisin vaurioin niin talvi- kuin jatkosodastakin. Talvi- ja jatkosodan välisenä neuvostovallan aikana kirkosta katosivat muun muassa kirkonkellot.


title: Pietari–Paavalin kirkko (Viipuri)

text: Jatkosodan jälkeen kirkko toimi laivastotukikohdan kerhona ja elokuvateatterina. Vuonna 1990 Viipuriin perustettiin Inkerin kirkkoon kuuluva Viipurin seurakunta ja Pietari-Paavalin kirkko siirtyi seurakunnan käyttöön vuonna 1991. Tämän jälkeen kirkkoa on kunnostettu muun muassa suomalaisten yksityishenkilöiden ja Suomen Kirkon Ulkomaanavun avustuksella.


title: Procopius

text: Procopius (325/326 Kilikia – 27. toukokuuta 366 Traakia) oli usurpaattori eli vallananastaja ja vastakeisari Rooman valtakunnassa keisari Valensin aikana.


title: Procopius

text: Procopius oli sukua keisari Julianus Apostatalle, ja hän toimi keisarin pohjoisen armeijan komentajana Persian-sotaretkellä vuonna 363. Julianus kuitenkin kaatui sotaretkellä ja uudeksi keisariksi tuli Jovianus, joka suhtautui Procopiukseen epäluuloisesti. Niinpä Procopius piiloutui Julianuksen hautajaisten jälkeen ja jatkoi piileskelyään aina seuraavan keisarin, Valensin, hallituskaudelle asti. Syyskuussa 365 hän julistautui Konstantinopolissa keisariksi käyttäen hyväkseen voimakasta Valensin vastaista mielipidettä. Hän sai aluksi laajaa kannatusta, mutta seuraavana vuonna Valens onnistui kukistamaan hänet Nakoleian taistelussa (nykyään Seyitgazi Turkissa). Hänen sukulaisensa Marcellus yritti jatkaa vastakeisarina, mutta hänetkin vangittiin pian ja teloitettiin.


title: The Wicker Man (kappale)

text: The Wicker Man on Iron Maidenin ensimmäinen single "Brave New World" -albumilta. Single julkaistiin 8. toukokuuta 2000. Se pohjautuu vuonna 1973 tehtyyn elokuvaan "Uhrijuhla". Kappaleen ovat tehneet yhteistyössä Bruce Dickinson, Steve Harris ja Adrian Smith. Single oli Suomen virallisella listalla parhaimmillaan sijalla 11 ja Yhdistyneessä kuningaskunnassa sen listasijoitus oli 9.Rajoitettu painos sisälsi kaksi CD:tä ja kaksipuolisen julisteen. Euroopan julkaisu sisälsi myös lasinalusen.


title: Tuomo Turunen

text: Tuomo Turunen (s. 30. elokuuta 1987 Kuopio) on suomalainen jalkapalloilija, joka edustaa Kakkosessa pelaavaa FC Honkaa. Turunen on monipuolinen puolustuspelaaja, joka kykenee pelaamaan sekä keskus- ja laitapuolustajana että puolustavana keskikenttäpelaajana.


title: Tuomo Turunen

text: Turusen isoveli Teemu Turunen on myös jalkapalloilija. Veljesten isä Jari Turunen pelasi aikanaan SM-sarjassa.


title: Tuomo Turunen

text: Turunen syntyi Kuopiossa, mutta sai jalkapallo-oppinsa Haminassa ja Kotkassa. Hän edusti juniorina Kotkan Nappuloita, Haminan Pallo-Kissoja, Kotkan Jäntevää ja Kotkan Työväen Palloilijoita. Ensiesiintymisensä Suomen korkeimmalla sarjatasolla Veikkausliigassa hän teki KooTeePeessä kaudella 2003. KooTeePeestä hän siirtyi Honkaan, jonka kanssa hän saavutti SM-hopeaa kaudella 2008. Heinäkuussa 2009 Turunen siirtyi ruotsalaisseura IFK Göteborgiin. Ruotsissa hän pelasi myös Trelleborgin joukkueessa, kunnes palasi kaudeksi 2013 Suomeen FC Interin joukkueeseen. Kaudeksi 2014 Turunen siirtyi pelaamaan Ykköstä KTP:ssä.


title: Tuomo Turunen

text: Turunen on pelannut useita otteluita Suomen poikien ja nuorten maajoukkueissa. Hän kuului alle 17-vuotiaiden joukkueeseen vuoden 2003 MM-kilpailuissa ja alle 21-vuotiaiden joukkueeseen vuoden 2009 EM-kilpailuissa. Hänet valittiin jälkimmäisen ikäluokan parhaaksi pelaajaksi Suomessa vuonna 2008. Ensiesiintymisensä Suomen A-maajoukkueessa Turunen teki 4. helmikuuta 2009 ystävyysottelussa Japania vastaan.


title: François Grimaldi

text:
François Grimaldi johti joukkoa, joka valtasi Monacon kallion 8. tammikuuta 1297. Pukeutuneena fransiskaanimunkiksi hän pääsi linnan porteista sisään ja kaappasi sen joukkoineen. Tämän vuoksi Monacon vaakunaa ympäröi kaksi munkkia miekat kädessä.
Joukko piti Monacoa hallussaan neljä vuotta, kunnes Genova valtasi Monacon kallion.
François oli genovalaisen aatelissuvun poika ja hänen sukunsa jäseniä oli johtanut Genovan tasavaltaa 1100-luvulla. François meni naimisiin Aurelia del Carretton kanssa 1295, mutta avioliitto oli lapseton.
François kuoli maanpaossa vuonna 1309 ja Monacon nimellinen valta siirtyi hänen serkulleen Rainierille. Rainier I jälkeläiset, Grimaldin suku hallitsee yhä Monacoa.


title: Betel-kirkko (Viipuri)

text: Betel-kirkko oli Viipurin kaupungissa sijainnut metodistikirkko. Kirkko sijaitsi Linnoituksen kaupunginosassa osoitteessa Torkkelinkatu 8. Rakennuksella ei ulkoapäin ollut juurikaan kirkolle ominaisia piirteitä, ja se olikin oikeastaan rukoushuone. Betel oli Viipurin suomalaisen kaupunkiseurakunnan ja ruotsalais-venäläisen metodistiseurakunnan yhteinen kirkko. Kirkkorakennus tuhoutui talvisodassa 1940.


title: Teemu Pukki

text: Teemu Eino Antero Pukki (s. 29. maaliskuuta 1990, Kotka) on suomalainen jalkapalloilija, joka pelaa hyökkääjänä Englannin kakkostasolla Championshipin Norwich Cityssä ja Suomen A-maajoukkueessa.


title: Teemu Pukki

text: Pukki nousi FC KooTeePeen edustusjoukkueeseen kaudella 2006. Tammikuussa 2008 hän siirtyi espanjalaisen Sevillan organisaatioon. Pukki pääsi debytoimaan Espanjan liigassa kaudella 2008–2009. Kahden ja puolen Espanjassa vietetyn kauden jälkeen Pukki siirtyi elokuussa 2010 HJK:n riveihin. HJK:ssa hän voitti Suomen mestaruuden 2010 ja oli mukana Suomen mestaruuden ja Suomen Cupin voittaneessa joukkueessa 2011. Elokuussa 2011 Pukki siirtyi saksalaiseen Schalkeen HJK:n ennätyssummalla 1,3 miljoonalla eurolla. Pukki pääsi debytoimaan Schalken riveissä myös Mestarien liigassa ja Eurooppa-liigassa. Elokuussa 2013 Pukki siirtyi 2,5 miljoonalla eurolla skotlantilaiseen Celticiin, jossa hän voitti Skotlannin mestaruuden 2013–2014. Celtic lainasi Pukin tanskalaiseen Brøndbyyn syyskuussa 2014, ja pysyvästi hän siirtyi Brøndbyn riveihin vajaalla miljoonalla eurolla kesäkuussa 2015. Pukki pelasi Brøndbyssä yli sata Tanskan liigan ottelua, ja hän voitti seurassa Tanskan cupin kaudella 2017–2018. Pukki siirtyi kesäkuussa 2018 ilmaisella siirrolla englantilaiseen Norwich Cityyn.


title: Teemu Pukki

text: A-maajoukkueessa Pukki debytoi jo 18-vuotiaana vuonna 2009 Japania vastaan, ja hän vakiinnutti paikkansa maajoukkueen vakiomiehistössä vuoden 2011 aikana. Ensimmäisen A-maaottelumaalin Pukki teki vuonna 2012 Turkkia vastaan. Pukki on ollut maajoukkueen runkopelaaja , EM-karsinnoissa 2014–15 ja , ja hänen maalinsa Gijónissa Espanjaa vastaan 2013 valittiin vuoden sykähdyttävimmäksi urheiluhetkeksi. Pukki kuului myös Suomen joukkueeseen vuoden 2009 alle 21-vuotiaiden EM-kisoissa.


title: Teemu Pukki

text: Suomen Palloliitto valitsi Pukin Vuoden poikapelaajaksi 2006, ja Suomen Urheilugaalassa hänet palkittiin Vuoden läpimurrosta 2011.


title: Teemu Pukki

text: Teemu Pukin pelaajaura aikuisten tasolla alkoi, kun hän nousi FC KooTeePeen edustusjoukkueeseen kaudella 2006. Veikkausliigassa Pukki debytoi 16-vuotiaana, kun Janne Hyppönen vaihtoi hänet kentälle 21. huhtikuuta 2006 ottelussa FC KooTeePee–HJK. Pukki pelasi ensimmäisellä liigakaudellaan viidessä ottelussa ja hänet valittiin Palloliiton vuoden 2006 poikapelaajaksi Suomessa.


title: Teemu Pukki

text: Pukki teki toukokuussa 2007 kauteen 2009 kestävän jatkosopimuksen FC KooTeePeen kanssa. Kaudella 2007 hän pelasi 24 liigaottelua ja ensimmäisen liigamaalin Pukki teki 3. toukokuuta 2007 ottelussa FC Viikingit–FC KooTeePee, minkä myötä hänestä tuli Veikkausliigan historian ensimmäinen 1990-luvulla syntynyt maalintekijä. Yhteensä maaleja syntyi kauden aikana kolme, ja Pukki valittiin liigakauden 2007 tähdistöotteluun toiseksi hyökkääjäksi asiantuntijoiden valitsemaan joukkueeseen. Pukki kävi tutustumassa heinäkuussa Espanjan Primera Divisiónissa pelanneen Sevillan toimintaan ja marraskuussa Sevillan uutisoitiin tehneen siirtotarjouksen Pukille ja FC KooTeePeelle.


title: Teemu Pukki

text: Teemu Pukki siirtyi tammikuussa 2008 kolmen ja puolen vuoden sopimuksella Sevillan organisaatioon. Sevilla olisi halunnut Pukin jo elokuussa, mutta hän halusi pelata kauden loppuun Suomessa. Pukista tuli ensimmäinen FC KooTeePeen pelaaja, joka siirtyi ulkomaille siirtokorvauksen alaisena. Pukki pääsi pian harjoittelemaan Sevillan reservijoukkue Sevilla Atléticon kanssa esiinnyttyään hyvin harjoitusotteluissa, mutta kevätkaudella 2008 hän pelasi seuran juniorijoukkueessa. Pukki voitti joukkueen mukana nuorten cup-mestaruuden kesäkuussa 2008.


title: Teemu Pukki

text: Kaudeksi 2008–2009 Pukki nostettiin vakituisesti Espanjan kakkosliigassa Segunda Divisiónissa pelanneen Sevilla Atléticon kokoonpanoon. Pukki debytoi Segunda Divisiónissa 4. lokakuuta 2008 ottelussa Sevilla Atlético–Real Sociedad. Avauskokoonpanossa ollut Pukki teki ottelun ainoan maalin, joka varmisti joukkueelle kauden ensimmäisen ja lopulta koko syyspuoliskon ainoan voiton. Ensimmäisen ja ainoan esiintymisensä edustusjoukkueessa ja Primera Divisiónissa hän teki 25. tammikuuta 2009 tultuaan vaihdosta kentälle ottelussa Sevilla–Racing. Pukista tuli Jari Litmasen jälkeen toinen sarjassa pelannut suomalainen. Tämän lisäksi Pukki oli kahdessa Sevillan ottelussa käyttämätön vaihtopelaaja. Loppukautta varjosti Pukin maaliskuun lopulla harjoituksissa saamansa nilkkavamma, joka piti hänet sivussa pelikentiltä kuusi viikkoa. Pukki pelasi Segunda Divisiónissa yhteensä 17 ottelua, joissa hän teki kolme maalia.